5. kolo: Indians – Angel Warriors na stadionu u Inđiji | Meridian Indians\n5. kolo: Indians – Angel Warriors na stadionu u Inđiji\nPeto kolo Prve lige Srbije „Indiansi“ konačno igraju kod kuće, u svom gradu – i to na Gradskom stadionu, u nedelju 17. maja od 16.00 časova! Treću uzastopnu pobedu i otvoreniji put ka plej-ofu naš tim će pokušati da ostvari preko čačanske ekipe „Angel Warriors“.\nNe tako obećavajući početak lige nadomestile su dve velike i značajne pobede, najpre protiv favorizovanih „Panthersa“ iz Pančeva, a potom i protiv tradicionalnih rivala, sremskomitrovačke ekipe „Sirmium Legionaries“. U usponu forme i sa ogromnom dozom samopouzdanja i entuzijazma „Indiansi“ iščekuju novi duel, ovog puta pred svojim navijačima i na poznatom terenu, što je dodatni motiv za sve da pokažu kvalitet i svoj trenutni domet.\nDa su poslednje dve utakmice „Indiansa“ bile ‘velike’ i značajne, mišljenja je i gravni trener Džejms Fajed jer, kako je ocenio, i Pančevo i Sremska Mitrovica imaju dobar tim. Međutim, strogi trener „Indiansa“ smatra da njegov tim, uprkos brojnim kvalitetima, i dalje ima prostora za napredak.\n„Moramo da radimo još više na poboljšanju naše igre jer nas ubrzo posle utakmice sa Čačanima očekuju dva duela protiv ekipa koje trenutno igraju najbolji fudbal u Srbiji. Čačanska ekipa ima dobre igrače s loptom i na našim treninzima činimo sve da dobijemo i tu utakmicu“, kazao je Džejms Fajed.\nMladi lajnbeker „Indiansa“ Igor Kesić iz svog ugla smatra da su se igra celog tima, način i odnos prema klubu, takmičenju i mečevima iz korena promenili u odnosu na prošli sezonu.\n„Mislim da je sve mnogo bolje, da nikad bolji fudbal nismo igrali i da je učinjen veliki napredak“, rekao je Igor Kesić, a o predstojećem meču i protivniku dodao je:\n„Ekipu ‘Angel Warriors’ već neko vreme karakteriše igra ‘srcem’. Iako, koliko sam čuo, imaju problema sa igračkim kadrom, očekuje nas teška utakmica sa njima. Dve poslednje pobede su nas veoma ‘podigle’, napredak je evidentan i to nam daje nadu da bismo mogli da računamo i na plej-of“, procenio je mladi lajnbeker.\nIndians vs Legionari\nO tome da „Indiansi“ i te kako ove sezone mogu da pariraju i onim najboljima, govori i statistička lista Sportklub Prve lige Srbije, na kojoj se trenutno po učinku u samom vrhu nalaze četvorica „Indiansa“. Posle četiri odigrana kola naš kvoterbek Tajrel Vest našao se na 2. mestu sa 531 „bačenom jardi“. Spoljni hvatač Stefan Borković takođe je na 2. mestu sa 319 „uhvaćenih jardi“, a odmah za njim je Goran Zec (255 jardi). Defanzivni linijaš Džordan Kiket iz Australije zauzima 3. mesto sa 15 ostvarenih obaranja.\n„Naš novi kvoterbek je pre svega dobar predvodnik, vođa ekipe. Zna se da je ta pozicija u timu vrlo važna i zahteva, pored ostalog, i sposobnost vođenja ekipe, jer kvoterbeka svi prate. Ako je on u usponu, svi su u usponu, i obrnuto. Ono što je Tajrel Vest uspeo da uradi u našem timu jeste ‘balans’ između odbrane i napada, što nam omogućava da igramo onako kako volimo da igramo“, pojasnio je glavni trener Džejms Fajed.\nSamopouzdani, ali ipak rezervisani i s poštovanjem prema narednom protivniku, „Indiansi“ očekuju naredni duel, očekujući svoje navijače i sve ljubitelje američkog fudbala i atraktivnih poteza na Gradskom stadionu u Inđiji.\n„Ja se nadam da će naši navijači i svi oni koji vole američki fudbal u velikom broju doći na glavni stadion u Inđiji u nedelju da nas podrže u ostvarenju našeg cilja, a to je još jedna pobeda i put do četiri najbolje ekipe lige“, poručio je Igor Kesić.\nPodsetimo još jednom – 5. kolo Prve lige Srbije, Gradski stadion u Inđiji, u nedelju 17. maja od 16.00 sati. Ulaz je besplatan!


Flojd Mejveder će se boriti protiv Logana Pola - Muški magazin - trendovi, fitness, lifestyle, saveti, devojke...\nFlojd Mejveder je najavio egzibicioni meč sa Loganom Polom koji treba da se održi 20. februara 2021. godine. Svi su šokirani najavom ove borbe, jer je Mejveder profesionalni bokser koji je nepobeđen, dok je Logan Youtube ličnost koji je svoj prvi meč izgubio protiv drugog Youtubera, KSI-a.\nMejveder i Logan se duže vreme međusobno se prepiru na društvenim mrežama i jednog drugog izazivaju na meč. Uprkos službenom penzionisanju 2015. godine, Mejveder je svoj neporaženi profesionalni rekord podigao na 50-0 kada se borio protiv Konora Mekgregora 2017. godine, a kasnije je pobedio Rizin Kickboking svetskog prvaka, Tenšina Nasukavu na egzibicionom meču 2018. godine.\nIako će i sada biti reč o egizibicionom meču,svi se klade na Mejvedera, jer je ipak reč o profesionalnom bokseru i legendi koja je nepobeđena.\nSpecijalna borba biće emitovana na Fanmio PPV platformi, a cene virtuelnih ulaznica trenutno su postavljene na 25 dolara. Nakon prvih milion kupovina, cene će iznositi 40 dolara, a zatim 60 dolara počev od 29. decembra i 70 dolara od 11. februara.


Kako srpska opozicija nastupa na međunarodnom planu - Politika - Dnevni list Danas\nPočetna » Politika » Kako srpska opozicija nastupa na međunarodnom planu\nKako srpska opozicija nastupa na međunarodnom planu\nMeđunarodne aktivnosti opozicionih partija i njihovih lidera gotovo da su uvek, za razliku od predstavnika vlasti, ispod radara javnosti.\n0Piše: Lidija Valtner 11. oktobra 2018. 14.30\nOsim kada neki visoki strani zvaničnik ne zatraži razgovor i sa opozicionim predstavnicima, ili kada se u medijski fokus ne probije vest da i neki opozicionar prisustvuje nekom od velikih svetskih događaja, kao što je to bilo nedavno kada je Vuk Jeremić, kao bivši predsedavajući Generalne skupštine UN, bio na njenom godišnjem zasedanju. To javnost verovatno i ne bi saznala, da nije predstavnika vlasti koji su njegovo prisustvo praktično ocenili suvišnim i s omalovažavanjem govorili da se opozicija šeta i slika po hodnicima zgrade Ujedinjenih nacija.\nU situaciji kada vlast teži da dominira i javnim i privatnim prostorom, postavlja se pitanje koji kanali ostaju opoziciji za međunarodne aktivnosti i kontakte. Lična poznanstva stečena zbog obavljanja državnih ili partijskih funkcija deluju kao najbolja opcija, uz saradnju na partijskom nivou kroz članstvo u udruženjima stranaka u inostranstvu.\nPolitički analitičar Dragomir Anđelković za naš list kaže da opozicione stranke sarađuju sa programski bliskim partijama u Zapadnoj Evropi ili Rusiji, te da su to kontakti i na ličnom i na partijskom nivou. Kako dodaje, dubina saradnje, osim od orijentacije stranke, zavisi i od profila njenog lidera i ljudi u njoj. Od onih autističnih koji su strogo nacionalno orijentisani samo ka strankama istog profila, do onih koje teže saradnji i odnosima samo sa partijama iz Zapadne Evrope, preko stranke na vlasti u Srbiji koja balansira.\nPrema njegovim rečima, uz interesovanje domaćih partija da ostvare kontakt sa strancima, i strani zvaničnici i ambasade teže da ostvare lične kontakte sa predstavnicima domaće političke scene. On izdvaja Jeremića kao nekog ko među opozicionarima ima brojne jake lične kontakte u inostranstvu.\nPodrazumeva se da su stranim visokim zvaničnicima pandan u razgovorima predstavnici vlasti u Srbiji, ali se neki od njih, a pogotovo zvaničnici iz EU često sreću i sa onima koji drugačije misle, što u Skupštini Srbije sa opozicionim parlamentarnim grupama što na sastancima sa liderima opozicionih partija. Periodični susreti lidera opozicije sa stranim ambasadorima takođe nisu retkost iako se o njima javnost ne izveštava.\nOsim prilike da u tim razgovorima opozicija kaže i koju kritiku vlasti i njeno viđenje situacije u Srbiji, zvanični međunarodni kontakti su mogući, ako je to cilj, i putem parlamentarnih grupa prijateljstava sa parlamentima brojnih svetskih zemljama, parlamentarnim delegacijama u evropskim institucijama, ali i ostvarivanjem kontakata sa pojedinim partijama. Nedavno je delegacija pokreta Dosta je bilo gostovala na redovnoj godišnjoj konferenciji Konzervativne partije Velike Britanije u Birmingemu. Bliskost politika već postoji, jer se konzervativci raduju izlasku Velike Britanije iz EU, a najnovija politika ovog pokreta podrazumeva „da je jedini ispravan izbor za Srbiju da odustane od članstva u EU, da izađe iz kandži Nemačke i da krene drugim putem integracija u Evropi“.\nDomaće partije na međunarodnoj sceni mogu biti i članice saveza evropskih partija. Tako je DS članica Partije evropskih socijalista i Socijalističke internacionale.\nJovana Majstorović, internacionalna sekretarka DS, uz to i predsednica podmlatka PES, za naš list kaže da DS redovno učestvuje na svim sastancima, forumima i diskusijama PES i SI, a uz to DS je u stalnom kontaktu i razmenjuje informacije i ljude sa levo orijentisanim partijama u regionu. Prema njenim rečima, poslanici DS uvek učestvuju na sastancima sa stranim zvaničnicima, funkcioneri partije se odazivaju na pozive na sastanke stranih ambasada ili fondacija.\nKako je Vuk Jeremić, kao bivši ministar spoljnih poslova i predsedavajući GS UN, sada predsednik Narodne stranke, stakao puno veza van zemlje i, čini se, nametnuo se kao glavni operativac opozicionog Saveza za Srbiju „za odnose sa inostranstvom“, pitali smo Janka Veselinovića, predsedavajućeg SZS, kako će ovaj opozicioni blok delovati na međunarodnoj sceni i da li će se oslanjati samo na Jeremića. Veselinović odgovara da je sreća Saveza da naspram aktuelnog režima u Savezu imaju političke figure svetskog političkog „kalibra“, poput Vuka Jeremića, te da će im njegovo iskustvo dobro doći.\n– I to je dobro za Srbiju, jer nas neće obrukati i sigurno neće poput aktuelnog ministra spoljnih poslova Ivice Dačića strane zvaničnike zabavljati pesmom i plesom. To što je član predsedništva SZS Vuk Jeremić je odlično jer njegov sadašnji rad nije nikakvo soliranje već ozbiljan rad u cilju sprovođenja programa Saveza ali i u interesu suvereniteta i prosperiteta Srbije – navodi on i dodaje da i sve druge članice Saveza, prema svojim kapacitetima i potrebi, zastupaju zajedničku politiku i na međunarodnom planu i u interesu građana.\nPrema njegovim rečima, Savez deluje jedinstveno po svim ključnim pitanjima, definisanih u 30 tačaka programa, ali i po pitanju saradnje sa političkim subjektima u EU, Rusiji, Kini, zemljama u regioni i drugim zemljama, jer Srbija nije izolovano ostrvo, već sastavni deo evropskog kontinenta i međunarodne zajednice, u najširem političkom smislu.\nopozicija, saradnja, strane diplomate, susretiBeograd


Drecun: Odluka o zabrani otežava primenu Briselskog sporazuma : Nadlanu.com\nObjavljeno 2. okt 2013. / 19:02:52\nDrecun je rekao da i Brisel i Vašington, a "na rečima i zvaničnici iz Prištine", očekuju da Beograd učini sve da animira srpski narod na Kosovu i Metohiji da što masovnije izađe na izbore, ali da se postavlja pitanje kako to može da se uradi ako postoji zabrana da bilo koji srpski zvaničnik ode u Pokrajinu.\n"Jedno sa drugim je nespojivo. Zvaničnici iz Beograda ne mogu da urade ono što se od njih očekuje, da animiraju Srbe da izadju na izbore ako se uvodi ta zabrana", rekao je Drecun.\nOn je naglasio da je vreme da Priština prestane sa "stalnim provokacijama i opstrukcijom realizacije Briselskog sporazuma" i da se krene normalnim i pozitivnim putem, jer će "u suprotnom svi imati zaista velike probleme".\nDrecun je ocenio da je današnja odluka prištinskih vlasti, jedan u nizu postupaka Prištine kojim se otežava realizacija Briselskog sporazuma kako bi se uticalo na konačan rezultat izbora da bi lista "Građanska inicijativa srpska" dobila što manje glasova.\nCilj je, smatra Drecun, da pojedine srpske liste koje podržava Priština imaju veći broj glasova, da bi, kako smatra, Priština nakon izbora mogla da kontroliše zajednicu srpskih opština.\n"Time se stvaraju apsolutno neregularni izbori i urušava se proces normalizacije odnosa Beograda i Prištine", rekao je Drecun i dodao da se nikakvim zabranama ne može ostvariti normalizacija odnosa jer to isključivo može da se uradi kroz dogovor.\nOn je rekao i da je Kučijevo delovanje u poslednje vreme neprihvatljivo i pokazuje da je on čovek koji je izvan aktuelnog trenutka, koji ne shvata šta se dešava i koji postaje "veliki kočničar normalizaciji odnosa Beograda i Prištine".\nbriselski sporazumizbori na kosovukosovomilovan drecunzabrana


Samoopredjeljenje: “Srpska država Srbija” podrazumeva paralelne strukture\nUtorak , 2018-11-06 | 18:41:48\nLista “Samoopredjeljenje” saopštila je danas da u potpunosti stoji iza svega što je izjavio njen nosilac Sulejman Ugljanin navodeći da pod terminom “srpska država Srbija” podrazumevaju paralelne bezbednosne i pravosudne strukture Srbije koje su odgovorne za genocid i druge zločine na prostoru bivše Jugoslavije.\nOni su u saopštenju za javnost, uz koje su dostavili i transkript Ugljaninovog govora, istakli da je on ukazao na tu opasnu pojavu u Srbiji, a što srpski mediji nisu u celosti preneli.\n“Te iste strukture ‘srpske države Srbije’ i danas su prisutne u sistemu Republike Srbije i umnogome kreiraju diskriminatorsku politiku prema Bošnjacima i Sandžaku i predstavljaju realnu opasnost za Bošnjake”, navodi se u saopštenju.\nU toj listi ističu da su izlaskom na izbore po manjinskom izbornom zakonu pokazali svoj legalistički pristup u rešavanju nerešenih bošnjačkih pitanja, kao i što Bošnjaci, kroz političke stranke i Bošnjačko nacionalno vijeće, to rade poslednjih skoro 30 godina.\n“Interes Bošnjaka Sandžaka je da ‘srpska država Srbija’ iščezne, a da kroz ustavne reforme učestvujemo u izgradnji Republike Srbije, države svih njenih građana, zasnovane na vladavini prava u kojoj će Bošnjaci biti konstitutivan narod, a Sandžak autonomna pokrajina”, saopštilo je “Samoopredjeljenje”.


Samit u Bukureštu doneo predsedniku Bušu jednu važnu pobedu\nPored situacije u Avganistanu, na samitu NATO saveza održanog u Bukureštu prošlog meseca, raspravljano je i o drugim pitanjima. Sastanci NATO saveza na najvišem nivou obično su prilika za uručivanje formalnog poziva novim zemljama za učlanjenje. Samit u Bukureštu nije bio izuzetak - Albanija I Hrvatska su primile takav poziv pa se očekuje da će proces njihovog učlanjivanja biti okončan do kraja jula.\nOd pada Sovjetskog Saveza NATO je proširen sa deset novih članica - Bugarskom, Češkom, Estonijom, Mađarskom, Letonijom, Poljskom, Rumunijom, Slovačkom i Slovenijom. U Bukureštu je trebalo da bude upućen poziv i Makedoniji, ali zbog protivljenja Grčke koja je zapretila vetom, to nije učinjeno. Grčka bi želela da se Makedonija odrekne svog imena jer se tako zove i njena severna pokrajina. Taj spor traje od proglašenja nezavisnosti te bivše jugoslovenske republike, 1991. godine.\nTomas Valasek, stručnjak za NATO u londonskom istraživačkom Centru za evropske reforme, kaže da je važno da Makedonija sada ne okrene leđa NATO savezu.\n“Ona je veoma važna zemlja, koja je 2000. godine bila pred opasnim raspadom. Smatram da svi saveznici u NATOu treba da dobro promisle kako da pomognu Makedoniju da održi mir i stabilnost dok ne dobije poziv za učlanjenje, koji joj na samitu nije uručen – što smatram da je sramno za alijansu.”\nNATO lideri su takođe odbili predlog da Gruzija I Ukrajina započnu proces pridruživanja, nazvan “Akcioni plan za članstvo”. Čarls Kapčan, stručnjak za evroatlantska pitanja u Savetu za spoljno-političke odnose, ovde u Vašingtonu, kaže da je ta odluka bila najveće iznenađenje na samitu i predstavlja udarac za administraciju predsednika Džordža Buša, koja je vršila opsežne pripreme pred sastanak u Bukureštu.\n“Poseta gruzijskog predsednika Sakašvilija Vašingtonu bila je sva u znaku “Akcionog plana za članstvo”. Predsednik Buš je pre Bukurešta posetio Ukrajinu, sa ciljem da obezbedi da te dve zemlje krenu ka punopravnom članstvu. Na samitu u Bukureštu održao je govor u kojem je istakao važnost približavanja Gruzije i Ukrajine savezu. Te iste večeri odgovor je bio, “ne, još uvek nismo spremni za to”.\nPo rečima Čarlsa Kapčana, Francuska I Nemačka su procenile da nije vreme za dodatno otuđivanje Rusije, koja ne želi dalje proširenje NATO na teritorije bivših sovjetskih republika. Evropske zemlje, kaže Kapčan, smatraju da postoje I druga važna pitanja, poput energetskih isporuka koje stižu iz Rusije, zatim Kosovo, Iran, kontrola nuklearnog i konvencionalnog oružja, kao i načelno pitanje pripremljenosti Ukrajine i Gruzije da se uključe u NATO.\nAsli Toje, stručnjak u Norveškom Institutu za vojna istraživanja, smatra da bi bilo teže uskratiti poziv za učlanjenje da su Gruzija i Ukrajina bile spremnije za ulazak u NATO.\n“Uopšte nije bilo teško reći ne kada se ima u vidu da samo jedna trećina Ukrajinaca želi članstvo u NATO, dok bi dva gruzijska separatistička područja, Abhazija i Osetija, mogla da izazovu direktnu vojnu konfrontaciju sa Rusijom.”\nNATO samit u Bukureštu ipak je doneo predsedniku Bušu jednu važnu pobedu. Eksperti ukazuju na odluku Severnoatlantskog saveza da se u Poljskoj i Češkoj izgradi antiraketni sistem za odbranu Evrope. Ali mnogi analitičari ističu da je u ovoj fazi takav sistem još uvek samo ideja.


Novo povećanje plata i penzija?\nMinistar za rad, zapošljavanje, boračka i socijalna pitanja Zoran Đorđević razgovarao je sa predstavnicima Međunarodnog monetarnog fonda (MMF) o prihodima Penzijsko invalidskog fonda u 2019. godini i izrazio verovanje da će doći do povećanja penzija i plata.\nKako se navodi u saopštenju resornog ministarstva, Đorđević je razgovarao sa šefom misije MMF Džejmsom Rufom kome je kazao da je briga o najstarijim građanima Srbije bila i ostala jedan od prioriteta rada Vlade Srbije, te da će se ona nastaviti i u narednom periodu.\n“Pokazatelji govore da zahvaljujući vrednom radu i kontinuiranim zalaganjem imamo dobre rezultate. Verujemo da ćemo uskoro imati lepe vesti za naše najstarije građane, a to je povećanje penzija, a nadamo se i povećanju plata”, rekao je Đorđević, a navodi se u saopštenju.\nNa sastanku je bilo reči i rezultatima rada Inspektorata za rad i njegovom uticaju na ekonomiju, ali i o planovima za izmenu i dopunu Zakona o socijalnoj zaštiti i sprovođenju projekta “Socijalne karte”, koji je jedan od prioriteta rada Ministarstva.\n“Predstavili smo sve što smo uradili po pitanju optimizacije, sistematizacije radnih mesta, analize poslovnih procesa i naših planova koji će nam omogućiti da u budućnosti imamo efektivniji rad”, kazao je Đorđević.\nPrema njegovim rečima, pored Zakona o socijalnim kartama, najvažniji su Zakon o osiguranju u slučaju povrede na radu, Zakon o agencijskom zapošljavanju i Zakon o socijalnom preduzetništvu koji bi trebalo da se nađu u skupštinskoj proceduri.\n“Očuvaćemo stare zanate”\nRanije danas, ministar Đorđević prisustvovao je uručenju sertifikata polaznicama obuke ručnog tkanja, necanja i veza, i tom prilikom poručio da će Srbija u narednom periodu raditi na očuvanju starih zanata, kao i povećanju broja drugih deficitarnih zanimanja.\nOn je kazao da je 106 žena iz Bora, Novog Pazara, Kraljeva, Leskovca, Niša, Prokuplja, Beograda, Subotice i Kraljeva uspešno završilo program obuke za tržište rada koji podržava Nacionalna služba za zapošljavanje (NSZ).\n“Stari zanati u Srbiji imaju trend da nestanu, a mi to želimo da sprečimo. Zato ćemo u narednom periodu organizovati još aktivnosti koje će imati za cilj da zainteresuju ljude da ovladaju starim veštinama i da se time bave u budućnosti”, rekao je Đorđević.\nDirektor NSZ Zoran Martinović kazao je da je cilj programa obuke za tržište rada da se smanji broj osoba na evidenciji nezaposlenih ljudi u Srbiji. “Ovom obukom su žene dobile novi vid stručnog usavršavanja”, rekao je on.\nDežurnа аpotekа nа benzinskoj stаnici NIS-а u Beogrаdu


Hiljade istovetnih priloga predsedničke kampanje i konkretne sumnje iz Grocke\nPočetak Aktuelno Pod lupom Hiljade istovetnih priloga predsedničke kampanje i konkretne sumnje iz Grocke\nDatum kreiranja: ponedeljak, 05 jun 2017\nKoliko god zvanični izveštaji o finansiranju partija i izbornih kampanja izazivali sumnju, retko kada se nađu konkretniji podaci, uz koje bi bilo veoma teško nesavesnom javnom tužiocu da pronađe izgovor za nepokretanje istrage. Jedan takav slučaj jesu objave na lokalnom internet portalu „Žig info“, u kojima se iznose optužbe za nezakonito finansiranje vladajuće SNS u Grockoj. Fenomen velikog broja istovetnih donacija SNS-u potiče još od izbora 2012. godine. Prilozi pojedinaca su uvek ispod granice kada Zakon nalaže objavljivanje priloga u roku od osam dana od prijema (tokom kampanje ili neposredno potom), pa za njih javnost sazna tek posle objavljivanja finansijskog izveštaja. Agencija za borbu protiv korupcije je sprovela delimičnu kontrolu ovih podataka, utvrdivši da među donatorima postoji i značajan broj primalaca socijalne pomoći. Izgleda da niko potom nije pokrenuo krivični postupak, bilo zbog lažiranja finansijskog izveštaja, bilo zbog lažiranja podataka na osnovu kojih se isplaćuje pomoć siromašnima.\nIzveštaj o finansiranju predsedničke kampanje 2017. sadržao je toliko imena donatora (oko 7000) da nije ni mogao da se podigne na aplikaciju koju koristi Agencija, a skoro svi su bili odmereni na 40 hiljada dinara, iznos koji je manji od granice objavljivanja tokom kampanje (prosečna zarada u Republici u prethodnoj godini).\nInače, Zakon o finansiranju političkih aktivnosti dopušta da se za kampanju prikupljaju prilozi od građana Srbije, ali samo ako oni uplaćuju svoj novac, sa svog tekućeg računa i ako je prilog u granicama od 20 prosečnih plata u Republici. Inače, osim kandidata vladajućih stranaka, prihode od priloga fizičkih lica je u značajnoj meri prikazao jedino Vuk Jeremić, odnosno grupa građana koja ga je kandidovala.\nPortal Žig Info je sredinom marta 2017. pisao o sistemu uplate donacija u Grockoj. Prema tim napisima, uredništvo ovog sajta je „dobilo informaciju da će uskoro krenuti isplata novca, koji će“građani“ uplaćivati na račun OO SNS-a Grocka. U toku tih dana, radnici pretežno javnih preduzeća i članovi SNS-a dobijaju poziv da se jave kod sekretarice OO SNS-a u Grockoj. Kada dođu na adresu, dobijaju novac u iznosu od 40.000 dinara koji moraju da uplate na račun SNS-a. Nakon dobijanja novca, idu do banaka kod kojih SNS ima račun i uplaćuju tu sumu, pod svojim imenom i prezimenom, kao donaciju. Potvrdu iz banke da su uplatili, vraćaju nazad. Novinari Žig Infa su se nalazili u bankama kada je krenula „navala“ ljudi koji su došli da uplate donaciju. Obično su plaćali novčanicama od 5 000. Sloj ljudi koji dolazi i uplaćuje po više desetina hiljada na račun SNS-a je pod znakom pitanja, jer se ne može steći utisak da su u mogućnosti da tu sumu novca doniraju bilo kome. Mnogi od njih su se pobunili kada na donirani iznos moraju da plate i proviziju na „donirani“ novac“.\nNa ovom portalu se dalje navodi da nemaju podataka o poreklu novca koji je deljen lažnim donatorima na taj način. Nakon objavljivanja finansijskih izveštaja, kao potvrdu svojim sumnjama, oni navode de je među donatorima pronađeno 78 Gročana, među kojima su u većini slučajeva „imena radnika Javnih preduzeća u Grockoj ili pak funkcionera (predsednika Skupštine, zamenice predsednika opštine, Kancelarija za mlade…)“.\nUkoliko su navodi istiniti, Zakon bi bio prekršen u delu u kojem se odnosi na poreklo novca. Inače, više puta smo pisali o posledicama nelogičnog sistema finansiranja stranaka i kampanja iz budžeta. Između ostalog, taj sistem trenutno omogućava najvećim parlamentarnim stranakama (trenutno samo jedna) da izbornu kampanju finansiranju tri puta iz javnih izvora. Prvo, kao i svi učesnici izbora, oni imaju prava na budžetska sredstva po tom osnovu. Drugo, izmene Zakona s kraja 2014. su im omogućile da koriste i „višak“ sredstava koje dobiju za finansiranje redovnog rada i SNS je to obilato iskoristila u kampanji za parlamentarne izbore 2016. Treći put se javna sredstva koriste za kampanju naknadno, kada iz prihoda za redovan rad otplaćuju kredite i neizmirene račune iz ranijih kampanja.


Gruzijski političar predstavio nove podatke o američkom bakteriološkom oružju - 21.09.2018, Sputnik Srbija\nGruzijski političar predstavio nove podatke o američkom bakteriološkom oružju\nBivši ministar za državnu bezbednost Gruzije Igor Giorgadze predstavio je nove dokaze koji navode na mogućnost da su u biolaboratoriji Lugari u blizini... 21.09.2018, Sputnik Srbija\nrusija, vesti, svet, gruzija, igor giorgadze\n21:10 21.09.2018 (Osveženo: 21:19 21.09.2018)\nBivši ministar za državnu bezbednost Gruzije Igor Giorgadze predstavio je nove dokaze koji navode na mogućnost da su u biolaboratoriji Lugari u blizini Tbilisija, izgrađenoj uz podršku SAD, vršena ispitivanja bakteriološkog oružja.\nPolitičar je u intervjuu za Sputnjik Gruzije rekao da sada obrazuje ekspertsku grupu kako bi dokazao da su dokumenti koje je dobio originalni.\nPrethodni zaključci navode na mogućnost da su Amerikanci u Gruziji proizvodili bakteriološko oružje i pripremali napade, smatra bivši šef gruzijskih specijalnih službi.\n„U laboratoriji se obavljaju poslovi dvostruke namene. To je jasno i na osnovu spiska projekata kojima se tamo bave. Prema dokumentima, laboratorija je zaključila nekoliko sumnjivih ugovora… Naručilac niza istraživanja nije Ministarstvo zdravlja nego Uprava za smanjenje rizika od opasnosti, struktura Ministarstva odbrane SAD, i Nacionalna uprava za nuklearnu bezbednost Ministarstva energetike SAD“, rekao je Giorgadze.\nOn je kao primer naveo istraživanje „Dobijanje genetskih karakteristika vrsta kuge, bruceloze, antraksa, krimske groznice“, koje pokazuje da se izučavaju posebno opasni patogeni.\nJedan od projekata nosi naziv „Molekularna epidemiologija transgraničnog žarišta kuge u Gruziji i Azerbejdžanu“ i posvećen je izučavanju atipičnih formi kuge u prirodnim rezervatima Gruzije. Stručnjaci pretpostavljaju da se procenjuju njihove vojno-biološke karakteristike.\nEksperti koji su već stigli da pogledaju dokumente tvrde da sojevi bolesti mogu da budu iskorišćeni kao uzorci s vojno-biološkim potencijalom za naučno-istraživačke radove SAD. Vrednost ugovora je 518.000 dolara, a rok za realizaciju je kraj oktobra ove godine.\nPostoje i ugovori čija je realizacija predviđena za 2019. ili 2021. godinu. Među njima je ugovor o organizaciono-tehničkoj podršci centra Lugara u vrednosti od 650.000 dolara. Naručilac je Naučno-istraživački institut kopnene vojske SAD. To protivreči tvrdnjama predstavnika Pentagona Erika Pahona da Amerikanci nemaju veze sa Centrom.\nGiorgadze tvrdi da je siguran da su dokumenti, koje je dobio od pouzdanih izvora, pouzdani.\n„Za sada ih svim snagama sortiramo, dešifrujemo, prevodimo, da bismo ih objavili na našem sajtu ’Gruzija juče, danas, sutra‘“, naveo je bivši ministar.\nOn dodaje da su mu potrebni stručnjaci iz oblasti medicine, biološkog i bakteriološkog oružja, koji treba da odgovore na pitanje da li je centar Lugara laboratorija dvojne namene i da dokažu ili negiraju činjenicu da se tamo proizvode zabranjene supstance.\n„Više sam nego uveren da se sadašnje gruzijske vlasti, za razliku od svojih prethodnika, nikada ne bi složile s eksperimentima nad građanima zemlje. Ako se eksperimenti i izvode, rukovodstvo Gruzije ili ne zna za njih, ili je u dobronamernoj zabludi. Najverovatnije je da se istraživanja sprovode u uslovima najstrože poverljivosti“, smatra Giorgadze.\nPitanje o predavanju tog centra Gruziji usaglašeno je 2013. godine. Od 50 saradnika laboratorije danas su samo šestorica državljani SAD. To daje nadu da neće biti tajnih, zabranjenih ispitivanja, dodao je Giorgadze.\nRanije je portparolka Ministarstva inostranih poslova Rusije Marija Zaharova izjavila da će Moskva tražiti zvanično objašnjenje od SAD o delatnosti te laboratorije. Moskva je u više navrata izrazila zabrinutost povodom delatnosti Pentagona u vezi s razmeštanjem svojih medicinsko-bioloških laboratorija u neposrednoj blizini ruskih granica.


Lavovski popust\tDžon Grišam\tFIRMA\nFirma je najduže bio na Njujork tajmsovoj bestseler listi od svih Grišamovih romana i ostao je zapamćen kao remek-delo ovog žanra. Kasnije snimljen film sa Tom Kruzom u glavnoj ulozi samo je doprineo popularnosti ove priče o fenomenalnom mladom advokatu, jednom od vodećih u svojoj firmi i istovremeno čoveku posvećenom harmoničnom porodičnom životu, koji posle posete FBI agenta dolazi do neočekivanih otkrića. Izneverenih očekivanja, razočaran u sliku svoje firme i poslova kojima se bavi, on se upušta u neizvesnu igru sa mafijom...\nRSD 629.00\tDodaj u korpu\nFirma je najduže bio na Njujork tajmsovoj bestseler listi od svih Grišamovih romana i ostao je zapamćen kao remek-delo ovog žanra. Kasnije snimljen film sa Tom Kruzom u glavnoj ulozi samo je doprineo popularnosti ove priče o fenomenalnom mladom advokatu, jednom od vodećih u svojoj firmi i istovremeno čoveku posvećenom harmoničnom porodičnom životu, koji posle posete FBI agenta dolazi do neočekivanih otkrića. Izneverenih očekivanja, razočaran u sliku svoje firme i poslova kojima se bavi, on se upušta u neizvesnu igru sa mafijom... Komentari\nRSD 647.00\tVREME ZA UBIJANJE\nRSD 429.00\tKRALJ MILIONSKIH ODŠTETA\nRSD 593.00\tBROKER\nRSD 560.00\tPROPUSTITI BOŽIĆ\nRSD 357.00\tDOSIJE PELIKAN\nRSD 351.00\tKLIJENT\nRSD 760.30\tCena na akciji:\nRSD 503.00\tBRATIJA\nVREME ZA UBIJANJE\nRSD 351.00\tDodaj u listu želja\nRSD 593.00\tDodaj u listu želja


Karzai spreman da imenuje strance u Izbornu žalbenu komisiju\nPredsednik Avganistana Hamid Karzai najvio je da postoji šansa da će imenovati strane državljane u komisiju, koja će nadgledati predstojeće parlamentarne izbore.\nPortparol predsednika Vahid Omar izjavio je da je vlada izrazila spremnost da prihvati dvojicu ne-Avganistanaca u Izbornoj žalbenoj komisiji, ali je dodao da je reč o izuzetku, s obzirom da se predsednik Karzai, nalazi u procesu, kako se izrazio - "avganizacije" izbornog procesa.\nProšlog meseca, Karzai je sebi preneo sva obvlašćenja kada je reč o imenovanju članova pomenute komisije. Tim dekretom, ukinut je prethodni zakon, po kome je Ujedinjenim nacijama bilo dozvoljeno da imenuju tri od pet članova komisije, kako bi se očuvala neutralnost tog tela.\nIzborna žalbena komisja odigrala je veliku ulogu na prošlogodišnjim predsedničkim izborima kada je poništila trećinu glasova u korist Karzaija, što je dovelo do drugog kruga glasanja, u kojem je Karzai ipak osvojio drugi mandat, jer se njegov jedini konkurent Abdula Abdula povukao.\nŠtafan de Mistura doputovao u Kabul\nIstovremeno, u Kabul je doputovao novi šef misije Ujedinjenih nacija u Avganistanu, švedski diplomata Štafan de Mistura, koji je obećao da će pomoći da se poboljša život avganistanskog naroda, uz poštovanje suvereniteta njihove države.\nDe Mistura je naglasio da će se Ujedinjene nacije fokusirati na obezbeđivanje stabilnosti i socijalno-ekonomski boljitak u Avganistanu, s tim da će imati na umu da bi nastojanja u tome trebalo da predvode sami Avganistanci.\nDe Mistura je prethodno bio šef misije UN u Iraku, a na ovom položaju zamenjuje Norvežanina Kaja Eidea, tokom čijeg mandata je došlo do javne svađe između njega i njegovog zamenika Amerikanca Pitera Galbrajta, koji ga je optužio da zataškuje izbornu prevaru. Eide je odbacio tu optužbu i Galbrajt je dobio otkaz.


Stomatološka ordinacija "Emmedent" - Beograd\nDental Center "Emmedent"\nLjiljane Krstić 5, Beograd, Beograd\nDental Center Emmedent je moderno opremljena stomatološka ordinacija u Zemunu (Beograd) koja pruža profesionalne i visokokvalitetne stomatološke usluge za sve članove porodice. Sa ciljem da Vam omogući savršeno blistav osmeh, uz minimum boli, naš iskusni tim u svom radu koristi savremenu aparaturu i znanje koje svakodnevno unapređuje.\nOsnivač stomatološke ordinacije Emmedent je dr Mišo Latas koji poseduje iskustvo u radu sa pacijentima svih uzrasta. Znanje je stekao u Italiji gde je završio višu zubotehničku školu na Istituto d’istruzione superiore statale “M.K.GANDHI”, i u Srbiji gde je diplomu doktora stomatologije zaslužio završavanjem stomatološkog fakultetu u Beogradu. U rad ordinacije uključeni su i vrhunski stručnjaci iz različitih oblasti stomatologije koji vode računa o Vašem dentalnom zdravlju.


Blog, Sarkozi preti izlaskom iz Šengena\nVaša lokacija / Beogradski centar za bezbednosnu politiku / / Blog / Sarkozi preti izlaskom iz Šengena /\nFrancuski predsednik Nikola Sarkozi zapretio je izlaskom Francuske iz Šengenskog prostora ako se ne preduzmu mere za smanjenje broja ilegalnih imigranata. Ova „anti- imigraciona" priča se među političkim analitičarima razume kao pokušaj da se privuku potencijalni glasači desničara. Predsednik Francuske izjavio je da će se prepoloviti broj imigranata koji dolazi u zemlju ako bude opet izabran za predsednika.\nIzborna kampanja za predsednika Francuske // Nikola Sarkozi\nFrancuska izvan Šengena?\nFrancuski predsednik Nikola Sarkozi je na mitingu početkom marta izjavio je da se pojedine članice EU ponašaju „isuviše opušteno na svojim granicama“ omogućavajući „neželjenim“ migrantima da uđu u Francusku i time joj nanose dodatan teret.\nSarkozi je istakao da ako Evropa ne može zajednički da reaguje na dolazak ilegalnih migranata u vreme ekonomske krize, Francuska neće moći da „finansira njihov život“. Potrebna nam je zajednička disciplina na graničnim prelazima i „ne možemo da dopustimo da se upravljanje migracijama prepusti birokratama“, izjavio je Sarkozi.\nMeđutim, Sarkozi nije izjavio da je za ukidanje postojanja Šengenskog prostora već za njegovo reformisanje: „verujemo u Šengen, i zbog toga želimo da on bude osnažen”.\nPrivremeno „uvođenje“ granica u Šengenu\nPrema predlogu Evropske komisije za reformu Šengenskog prostoja, potpisnice sporazuma mogu da u krajnjem slučaju privremeno uvedu kontrole na granicama unutar tog prostora. To će biti moguće u slučaju masovnog i nekontrolisanog priliva ilegalnim imigranata, kao i u slučaju da neka u zemlja nije u stanju da se izbori s tim.\nStara tema je ponovo pokrenuta: integracija ilegalnih migranata\nProblem ilegalnih imigranata u Francuskoj nije nova tema i slično stanje postoji i u Italiji zbog priliva velikog broja ilegalnih imigranata iz severne Afrike zbog rata u Libiji, i političkih promena u Egiptu i Tunisu. Pričom oko izlaska Francuske iz Šengena, ponovo je otvorena tema o integraciji ilegalnih migranata, ali i onih koji nisu francuske nacionalnosti.\nSarkozi je naglasio da je Francuska bila prva zemlja koja je zabranila nikab (odevni predmet koji ostavlja samo oči otkrivene) i burku (koja prekriva celo lice sa mrežom preko očiju) „kako bi žene povratile kontrolu nad sopstvenom sudbinom“. Zabrana je nastupila u aprilu 2011. godine, u isto vreme kada su Francuska i Italija zapretile da će zatvoriti svoje granice za izbeglice koje dolaze iz Tunisa kao posledica Arapskog proleća.\nPrema statistikama, procenjuje se da u je u Francuskoj trenutno živi oko četiri miliona osoba koja nisu francuske nacionalnosti. U Francuskoj živi najmanje pet miliona muslimana i to je najbrojnija muslimanska populacija u jednoj evropskoj zemlji.\n„Naš sistem integracije funkcioniše sve gore i gore zato što imamo previše stranaca na našoj teritoriji i ne uspevamo više da im omogućimo smeštaj, posao, školu” - izjavio je Sarkozi.\nPovezane teme:migracije, ljudska prava, Evropska unija, Šengen, Blog, Pravda / Sloboda / Bezbednost


Predstavnici PKS – RPK Kruševac posetili opštinu Brus i firmu “Kopiko” – In Medija\nPredstavnici PKS – RPK Kruševac posetili opštinu Brus i firmu “Kopiko”\nDatum objave: 19.03.2017.\nU petak, 10. marta 2017. godine, predstavnici PKS-RPK Kruševac posetili su Opštinu Brus i firmu „Kopiko“ Brus. Na sastancima se govorilo o planovima za dalji razvoj opštine Brus, preduzetnika i firmi koje posluju kao i nastavku saradnje sa PKS-RPK Kruševac.\nPrilikom posete opštini Brus predstavljen je novi set Elektronski usluga Privredne komore Srbije zaposlenima u Opštini u kancelariji za LER, u sektoru privrede i sektoru poljoprivredu.\nOvaj set E usluga osmišljen je kako bi privrednici jednostavnije i brže dobili dokumenta koje Komora izdaje po osnovu javnih ovlašćenja. Portal omogućava da zahtev za izdavanje dokumenata popunite u Vašoj kancelariji i da sačekate da vam u elektronskoj formi stigne na mejl. Brzo, lako i jednostavno jer je informacioni sistem potpuno je prilagođen potrebama privrednika.\nIstog dana, predstavnici PKS-RPK Kruševac posetili su proizvodne pogone firme “KOPIKO u Tršanovcima i tom prilikom susreli se sa vlasnicom i direktorkom firme, g-djom Milinkom Jovanovć i njenim saradnicima. “Kopiko” je porodična firma koja se bavi proizvodnjom tradicionalnih domaćih proizvoda iz kopaoničkog kraja, bez upotrebe konzervanasa, sa očuvanim hranjivim i lekovitim svojstvima zdravih plodova od kojih se proizvode.\n„Kopiko” posluje na tržištu od 2004. godine. Počela je kao mala porodična firma preduzetnice Milinke Jovanović, da bi vremenom prerasla u firmu koja konstantno ulaže u razvoj i proširuje kapacitete i koja među komintentima ima imena poput Delhaize, Hayat i dr.


Moja prva plata: Formirana lista odobrenih poslodavaca iz privatnog sektora - Far\nFormirana je lista odobrenih poslodavaca iz privatnog sektora za realizaciju programa “Moja prva plata” i objavljena na portalu mojaprvaplata.gov.rs, saopštava Nacionalna služba za zapošljavanje (NSZ).\nU saopštenju se navodi da se ukupno 7.352 kandidata povezala sa poslodavcima iz privatnog sektora, a lista odobrenih poslodavaca može se pogledati na sledećem linku: https://mojaprvaplata.gov.rs/poslodavci.\nPotpisivanje trojnog ugovora između Nacionalne službe za zapošljavanje, poslodavca i kandidata je planirano od 28. novembra do 14. decembra ove godine. Iz NSZ-a preporučuju poslodavcima da stupe u kontakt sa kandidatom i preciziraju datum početka programa, a koji mora biti u periodu od 30. novembra do 14. decembra.\nSvim kandidatima je obezbeđen namenski tekući račun kod banke Poštanska štedionica ad, bez troškova održavanja računa, na koje će se isključivo vršiti uplata novčane naknade. Za poslodavce iz javnog sektora informacija o načinu i vremenu povezivanja sa kandidatima će biti naknadno objavljena, saopšteno je iz NSZ-a.\nMoja prva plata: Do 18. novembra produžen rok za selekciju i povezivanje poslodavaca sa kandidatima Nova pomoć Vlade Srbije za poslodavce i zaposlene u privatnom sektoru U utorak isplata minimalca NSZ: Prijavljivanje nezaposlenih za uključivanje u program „Moja prva plata“ ulazi u završnu fazu\nListaMoja prva plataNacionalna služba za zapošljvanjeNSZOdobreni poslodavciPotpisivanje ugovoraPrivatni sektorProgram\nMoja prva plata: Do 18. novembra produžen rok za selekciju...


NACRT ZAKONA O RODNOJ RAVNOPRAVNOSTI: Autonomni ženski centar traži da se spreči odlaganje usvajanja Nacrta zakona\nAutonomni ženski centar smatra da je vreme da se usvoji novi Zakon o rodnoj ravnopravnosti i od premijerke Ane Brnabić traže da spreči dodatno odlaganje usvajanja Nacrta zakona o rodnoj ravnopravnosti sa kojim se već značajno kasni.\nKako navode, iznenadila ih je informacija da ministar rada, zapošljavanja, boračkih i socijalnih pitanja, Zoran Đorđević, predlaže formiranje nove radne grupe i izradu treće verzije nacrta Zakona, s obzirom na to da su predstavnici ministarstva na čijem je čelu bili uključeni u izradu trenutnog Nacrta zakona.\nTakođe, izrada novog Nacrta zakona zahtevala bi dodatna izdvajanja iz budžeta Republike Srbije i neminovno bi odložila njegovo usvajanje, ukazuju u Centru.\nZato AŽC traži da se premijerka oglasi i spreči dodatno odlaganje usvajanja Zakona sa kojim se već značajno kasni.\nPodsećaju da je nedavno ministarka Zorana Mihajlović, izjavila da je "pripremljen Zakon o rodnoj ravnopravnosti koji će uskoro biti usvojen" i oko kog je postignut širok društveni konsenzus, ali da je dodala da još nema pozitivnog mišljenja od Ministarstva za rad, zapošljavanje, boračka i socijalna pitanja i Ministarstva odbrane.\n"Izgleda da Nacrt zakona neće ni dobiti očekivano "pozitivno mišljenje" - naše pitanje je zašto? Da li se ovde radi o (muškoj) dominaciji i želji da se uspostavi kontrola nad pravima žena, odnosno u oblasti koja duboko pogađa tradicionalno srpsko društvo? Da li je namera da se ono ne promeni, ili bar ne tako brzo kako je predložila ministarka Mihajlović", navodi se u saopštenju.\nKako ističu, zbog svega toga traže reakciju premijerke. Podsećaju da izrada novog Zakona o rodnoj ravnopravnosti traje od polovine 2015. godine.\nFebruara 2016. je iz skupštinske procedure povučena prva verzija Nacrta zakona, tada Zakona o ravnopravnosti žena i muškaraca, nakon oštre reakcije organizacija civilnog društva, među kojima je bio i Autonomni ženski centar.\n"Možda ovaj Nacrt zakona nije najbolji, ali izražavamo sumnju da će naredni biti bolji, stoga tražimo da se što pre nađe u skupštinskoj proceduri", zaključuje se u saopštenju.\nIzvor: Vebsajt Blic, 29.08.2017.


SzS aletrnativa na Kosmetu | TV KANAL 9 NOVI SAD\nNaslovna EMISIJE SzS aletrnativa na Kosmetu\nSzS aletrnativa na Kosmetu\nVIDEO K9: Predsednica Evropskog pokreta Srba sa Kosova i Metohije Rada Trajković je rekla da osnivanje ogranka Saveza za Srbiju na Kosovu znači i želju Srba koji se ne slažu sa Vučićevom politikom, da žele da ostanu u bliskoj vezi sa Beogradom.\nDragan Đilas je izjavio posle osnivanja ogranka Saveza za Srbiju za Kosovo i Metohiju, koji osim članica SzS, čini i više drugih političkih partija i udruženja građana i građanskih inicijativa koje deluju na Kosovu, “da je važan dijalog i razgovor između Srba i Albanaca”.\nOn je istakao i da će do toga teško doći “kada nema razgovora ni između nas samih”.\nKako ocenjuje osnivanje Ogranka Saveza za Srbiju na Kosovu i Metohiji i šta će to značiti za Srbe u pokrajini, bilo je pitanje koje smo postavili predsednici Evropskog pokreta Srba sa Kosova i Metohije Radi Trajković.\nPredstavnici Saveza za Srbiju za Kosovo i Metohiju su istakli da je njihova politika prema Kosovu bazirana na Ustavu Republike Srbije i Rezoluciji 1244, kao i na spremnosti da se razgovara sa svima. Najavljeno je i da će se u okviru Saveza za Srbiju formirati i Koordinaciono telo po ugledu na ono koje funkcioniše na jugu Srbije. (Prilog KTV Zrenjanin)\nPrethodni tekstTrojica uhapšenih zbog narkotika i oružja\nSledeći tekst3×3 u Zrenjaninu


U policiji nema mesta za one koji su ogrezli u kriminalu – Info Centar Juga\nPotpredsednik Vlade Republike Srbije i ministar unutrašnjih poslova Nebojša Stefanović uručio je danas na svečanoj ceremoniji rešenja o prijemu u radni odnos u MUP-u polaznicima Centra za osnovnu policijsku obuku i diplomiranim studentima Kriminalističko policijske akadmije.\nStefanović je tom prilikom istakao da je ponosan na novu generaciju mladih ljudi koji su odlučili da postanu pripadnici Ministarstva, ocenivši da se primaju najbolji, oni koji su kvalitetom, znanjem i trudom zaslužili da postanu deo tima koji se neumorno bori protiv kriminala i korupcije.\nOn je novim kolegama poručio da uniformu nose sa ponosom, da budu lojalni građanima Srbije i svojoj zemlji i da ne dozvole sebi da pokleknu pred izazovima.\nU policiji nema mesta za one koji su ogrezli u kriminalu, korupciji, koji su spremni da zarad lične koristi šuruju sa kriminalcima ili rade protiv interesa svoje države, poručio je ministar i dodao da građanima treba policajac koji je čestit i odgovoran, na koga uvek mogu da se oslone i koji će pružiti zaštitu onima kojima je potrebna.\nStefanović je istakao da je ovih 203 mladih ljudi koji su danas dobili rešenja dokaz da se Srbija menja, poručivši da insistira na tome da stručnost i rezultati budu ono što se ceni i da sistem karijernog napredovanja bude takav da napreduju oni koji su svojim radom to zaslužili, a ne oni koji imaju najbolju vezu.\nNovim Zakonom o policiji, kako je naglasio, napravljen je jasan kadrovski plan. Promenili smo loše i nelogične propise koji su nas sputavali, napravili smo prve korake i nastavićemo da budemo posvećeni da ozbiljnom i odgovornom kadrovskom politikom obezbedimo što više mesta za najbolje i na taj način podignemo još više efikasnost naše policije, osvežimo je novim znanjem i energijom i ostvarimo još bolje rezultate.\nU ime kolega sa kojima započinje karijeru u MUP-u, Bojana Stefanović, diplomac sa KPA, zahvalila se na ukazanom poverenju istakavši da će sa ponosom nositi uniformu policije.\nOna je obećala da će, zajedno sa svojim kolegama, odgovorno i savesno obavljati svoj posao i starati se o bezbednosti Srbije, navodi se u saopštenju MUP-a.\nDani Vlasotinca – Obeležena gradska slava


ISTORIJA SE PONAVLjA | ZR KLIK\nPolitika- Gradski odbor SRS Zrenjanin smatra da je odluka predsednika Srbije Aleksandra Vučića da poslanici Srpske liste na Kosovu i Metohiji podrže vladu ratnog zločinca Ramuša Haradinaj, za svaku osudu.\nOvakva odluka je negiranje svih srpskih žrtava, vređanje porodica poginulih i nadasve davanje legitimiteta čoveku koji je na najmonstouznije načine ubijao i mučio one koji su se suprostavljali ideji o Velikoj Albaniji i secesionizmu teritorije KiM,bilo da su srbi,albanci ili druge nacije.\nMi srpski radikali smatramo da učešće Srpske liste u vladi Ramuša Haradinaja završni čin izdaje srba sa KiM, slobodno možemo zaključiti da je ovakva pogubna odluka priprema javnog mnenja za konačno priznavanje samoproklamovane „države Kosovo”.\nOvim putem želimo da podsetimo sve graćane, da je Srpska lista u pravom smislu reči Srpska napredna stranka,sve odluke po pitanju saradnje poslanika Srpske liste i učešće u novoj vladi na čelu sa Haradinajem je doneo Aleksandar Vučić sa svojim najbližim saradnicima koji su i vodili kampanju. Svedoci smo licemernog pokušaja Aleksandra Vučića, da prebaci odgovornost na Srpsku listu i iznošenje tvrdnje da oni sami donose samostalno odluke, koje su u svakom pogledu protiv srpskih interesa i predstavljaju izdaju srpskog naroda na KiM.\nGradski odbor SRS opominje vladajući režim i sve građane, da nam je poznata činjenica o stvaranju „zajednice srpskih opština” u Istočnoj Slavoniji, Baranji i Zapadnom Sremu, koji je na isti način predstavljan od strane vladajućeg režima, posledice tog sporazuma su svoćenje broja srba na toj teritoriji skoro na statitističku grešku, o ostvarivanju bilo kakvih prava je suvišno i govoriti.\nSRS je jedina polička partija u Srbiji kojoj je prioritet nacionalni interes, a ne politička korist ili služenje srpskim neprijateljima u realizaciji njihovih ideja koje imaju za cilj zatiranje svega što je srpsko, kao krajnji cilj secesionizam i trajno otimanje naše teritorije- rekao je predsednik GO SRS Zrenjanin Dalibor Radosavljević.


RUSKI INŽENJER NAPRAVIO VOZILO, JEDINSTVENO U SVETU: Čudo na četiri točka sa garancijom od 100 godina, neranjivo na mine… (VIDEO) – Balkan Breaking News\nRUSKI INŽENJER NAPRAVIO VOZILO, JEDINSTVENO U SVETU: Čudo na četiri točka sa garancijom od 100 godina, neranjivo na mine… (VIDEO)\nby nemanja mmm - 11/10/2017 0\nNemačka kompanija Partisan predstavila je dosta neobično terensko vozilo pod nazivom One, na čijem projektu radi nemački inženjer ruskog porekla Jurij Postnikov. Partisan One, koji je namenjen za vojnu eksploataciju, napravljen je kao krajnje jednostavno transportno sredstvo za „najgore puteve na svetu”.\nKonstrukcija terenca Partisan One toliko je jednostavna koliko je to uopšte moguće: on je sklopljen na prostranom okviru od čelika visoke izdržljivosti sa mogućnošću brzog postavljanja oklopnih ploča. Postoji i mogućnost da se naruči vozilo sa donjim delom šasije u obliku latiničnog slova V, koja rasipa energiju od eksplozije granate ili mine.\nPartisan One nema zapravo nikakav dizajn. S obzirom da nema nijednu zaobljenu liniju, ovaj terenac u pravom smislu reči izgleda kao kutija na točkovima. A to je tako sa namerom: najveća prednost jednostavne konstrukcije Partisan-a je u tome što se može vrlo brzo sklopiti, a karoserija omogućava da se efikasno i sa minimalnim brojem izmena naprave različite konfiguracije: vozilo sa troja vrata, sa petoro vrata, pikap vozilo, izdužene verzije, pa čak i modifikacije sa 6 i 8 točkova.\nMogu se naručiti ne samo različiti tipovi karoserije, nego i različiti motori, prenosi portal “Avtovesti”.\nNavodi se da će prva vozila verovatno imati Fijatov turbo dizel motor od 2800 kubika sa 150 konjskih snaga, ali je predviđena i mogućnost hibridne varijante sa dodatnim elektromotorom. Međutim, generalno, pitanje izbora motora ostaje otvoreno: navodi se da je prostor ispod haube podložan adaptaciji i da se čak može menjati i raspored delova: motor se može postaviti kako dužno, tako i poprečno.\nVozilo zasad nije ušlo u serijsku proizvodnju, ali proizvođač daje impresivnu garanciju: navodi se da Partisan One može u vojsci da služi preko 50 godina bez zamene, a ukupna garancija koju daje proizvođač je 100 godina.\nSKANDALOZNO OBRAĆANJE ALEKSANDRA VUČIĆA: Pogledajte ovu eksploziju dodvoravanja- neće vam biti dobro… (VIDEO)\nSTIŽE RUSKI SNAJPER, NAJBOLJI NA SVETU: Oborio je svetski rekord koji su držali Amerikanci, pogađa mete na udaljenosti od… (VIDEO)\nNEČUVENO! PUKLA BRUKA NA RTS-u: Vučićeva “sloboda medija” na delu; kamere se nisu ni ugasile, a onda šok… (VIDEO)\nOVO JE NEVEROVATNO! ERDOGANA DOČEKALI KAO TITA: Zastava sa likom turskog predsednika, vijori se centrom Novog Pazara, ljudi kliču: “Erdogan-sultan… (VIDEO)\nVEDRANA RUDAN OPET IZBACILA URNEBESNO SMEŠAN BLOG: Ovo se odnosi na sve “celebrity” dame sa Balkana… (FOTO)\nVUČIĆ ODBRUSIO ŠIPTARIMA:”Haradinaj ostaje na srpskoj poternici”, ovo mu nikada neće oprostiti – Vučić hitno pozvan u Vatikan!\n09/09/2017 09/09/2017 0\nVIDEO Talibani koriste dronove za snimanje napada u Afganistanu


Twitter čuva čak i izbrisane direktne poruke korisnika - ITmagazin\nDruštvena mreža Twitter omogućava korisnicima da izbrišu direktne poruke koje su poslali, primaoc ih svakako može zadržati, ali čak i izbrisane poruke nisu u potpunosti uklonjene jer ih Twitter zadržava, odnosno čuva.\nTechCrunch piše da uprkos obaveštenju da je poruka izbrisana Twitter ipak čuva sve direktne poruke. Korisnici im mogu pristupiti preuzimanjem arhiviranih podataka sa svog profila. Čak i poruke koje su poslane izbrisanim ili suspendovanim profilima su pristupačne.\nTo nije neki veoma zabrinjavajući bug jer su poruke dostupne samo pošiljaocu i primaocu, ali činjenica da Twitter ne briše poruke kada to obaveštenje pokaže nije baš pohvalna za kompaniju. Društvena mreža itekako zna za ovaj problem, saopštila je da razmatra situaciju, ali za sada nema garancije da će se nešto promeniti.\nPrethodni tekstProdaja albuma u Americi pada, striming servisi rastu\nSledeći tekstSamsung prestaje s proizvodnjom Blu-ray playera


DNEVNO.RS: Nakon Budimira, sljedeći visokopozicionirani političar na listi za hapšenje je Jerko Ivanković Lijanović?! | Poskok.info\nMediji godinama pišu o mahinacijma oko poljoprivrednih poticaja, uvoza mesa, utaji poreza, kupovini glasova, isisavanju budžetskog novca i mreži fiktivnih firmi. Lijanović i njegova stranka do sada su opovrgavali sve optužbe nazivajući ih montažama političke konkurencije. Da li su nadležni organi zaista prikupili dovoljno dokaza za hapšenje, znaćemo u narednih mjesec-dva\nMediji godinama pišu o mahinacijma oko poljoprivrednih poticaja, uvoza mesa, utaji poreza, kupovini glasova, isisavanju budžetskog novca i mreži fiktivnih firmi. Lijanović i njegova stranka do sada su opovrgavali sve optužbe nazivajući ih montažama političke konkurencije. Da li su nadležni organi zaista prikupili dovoljno dokaza za hapšenje, znaćemo u narednih mjesec-dva.\nU narednih mesec-dva, mogla bi da uslijede nova hapšenja nekih od visokopozicioniranih političara u Federaciji BiH. Nakon što je krajem aprila ove godine uhapšen predsjednik Federacije BiH, bivši visoki oficir Hrvatske vojske i Hrvatskog vijeća odbrane, bivši funkcioner Hrvatske stranke prava, a danas predsjednik Stranke pravde i povjerenja Živko Budimir, koji je proveo oko mjesec dana u pritvoru, jer mu se na teret stavlja krivično djelo uzimanja mita za pomilovanja koje je potpisivao, trebalo bi da uslijedi hapšenje jednog od visokih funkcionera u vladi Federacije BiH.\nKako saznaje Dnevno Srbija, iz dobro obavještenih izvora, sljedeći političar kojemu će pripadnici neke od policijskih agencija u BiH pokucati na vrata kabineta ili kuće, najvjerovatnije bi mogao da bude ministar poljoprivrede, vodoprivrede i šumarstva, potpredsjednik Vlade FBiH i potrpredsjednik Narodne stranke radom za boljitak, biznismen i političar Jerko Ivanković Lijanović, kao i osobe od njegovog povjerenja, na primer čelnih ljudi ove stranke u Kantonu Sarajevo.\nNaime, Centar za istraživačko novinarstvo, ovih dana je objavio tekst, kojeg su mediji obilno prenosili, o navodima da je od 21 milion maraka (10,5 milona evra) podijeljenih za poticaj poljoprivrednim gazdinstvima u Federaciji BiH, najmanje 2,7 miliona (1, 35 miliona evra) dodijeljeno za stare objekte, nepostojeći posao ili stranačkim kolegama i rodbini resornog ministra Jerka Ivankovića Lijanovića.\nProtiv Ivankovića-Lijanovića i još 56 lica, je u maju ove godine, Federalna uprava policije podnijela krivičnu prijavu, zbog postojanja osnovane sumnje da su počinili krivično djelo ‘organizovani kriminal’, u vezi s krivičnim delima ‘zloupotreba položaja ili ovlasti’, ‘povreda slobode odlučivanja birača’ i falsifikovanje isprave’.\nIvanković-Lijanović je do sada opovrgavao ovakve navode, ističući da su on i njegovi saradnici sve radili u skladu sa zakonom i procedurama, te u više navrata ponavljao da stoji na raspolaganju nadležnim organima, da nema namjeru da bježi od odgovornosti, uz dodatak da se radi o montiranim opužnicama i ucjenama političke konkurencije kako bi se Boljitak kao stranka privoljela da radi u interesu pojedinih političkih krugova u Federaciji BiH.\nMeđu funkcionerima koji će najvjerovatnije biti lišeni slobode u vrlo kratkom narednom periodu, pored Ivankovića-Lijanovića, spominje se i ime prvog Lijanovićevog stranačkog čovjeka za Kanton Sarajevo, poslanika ove stranke u Skupštini Kantona Sarajevo i delegata u Domu naoda Parlamenta FederacijeDamira Čardžića, kaže dobro obavješteni izvor za portal Dnevno.rs.\nMediji su godinama pisali o navodnim fiktivnim firmama porodice Lijanović, preko koje su ostvarivali poticaje, a poznat je podatak da firme u vlasništvu porodice Lijanović duguju Hipo banci oko 64 miliona maraka (32 miliona evra), što je bila tema razgovora ministra bezbjednosti BiH Fahrudina Radončića sa ministricom unutrašnjih poslova Austrije Johanom Mikl Lajtner u februaru ove godine.\nInteresantno da su do sada politički put i filozofija Narodne stranke Radom za boljitak propagirali multietničnost i bili žestoko suprotstavljeni, svojim naoko najljućim političkim protivnicima iz Hrvatske demokratske zajednice BiH, ali dobro obavješteni izvori za portal Dnevno Srbija tvrde da je Boljitak u suštini dobro prikriveni projekat HDZ-a BiH, odnosno obaveštajnih krugova iz Hrvatske, te da im je cilj isti kao i HDZ-u BiH, stvaranje trećeg entiteta, održavanje paralelnih poluga vlasti u Federaciji i isisavanje budžetskog novca, ali drugim sredstvima, pristupom i retorikom, ulagujući se bošnjačkom biračkom tijelu.\n(dnevno.rs/DEPO PORTAL/BLIN MAGAZIN/dh)


Bileća - Vojnici Hercegovačkog korpusa nisu ukaljali uniformu i čast | Trebinje Live\nBileća - Vojnici Hercegovačkog korpusa nisu ukaljali uniformu i čast\nU Bileći je danas obilježeno 25 godina od formiranja Sedmog izviđačko-diverzantskog odreda Hercegovačkog korpusa Vojske Republike Srpske /VRS/, uz poruku da ova jedinica nikada nije ukaljala uniformu i čast korpusa.\nNakon svečanog postrojavanja u krugu kasarne, pripadnici odreda sa svojim pretpostavljenim iz perioda proteklog rata prisjetili su se zajedničkih vojničkih dana kada su nastojali da izvrše svaki zadatak poštujući pravila i propise rata.\nGeneral Zoran Lubura kaže da je ponosan što je bio pripadnik tako elitne jedinice, koja je dala veliki doprinos očuvanju slobode i zaštiti civilnog stanovništva od ratnih razaranja.\n"Svi ti mladi ljudi su imali izuzetan duh, kolegijalnost i viteštvo u svim akcijama u kojima su učestvovali gdje su respektovali protivnika, ne kršeći međunarodna pravila ratovanja", rekao je Lubura.\nIstičući da se taj duh i danas kod njih osjeća, Lubura je poželio da se ovakva druženja organizuju i ubuduće ali u slobodi i miru i da se nikada strahote rata ne ponove, već da se zajedno gradi svjetlija budućnost u zajedništvu sa ostalim narodima koji žive na ovom prostorima.\nPukovnik Anđelko Milićević istakao je, prisjećajući se ratnih dana, da je srećan što danas, nakon duže vremena vidi svoje saborce, ali da je istovremeno i tužan jer među njima nema deset boraca, od kojih je sedam položilo život tokom rata, dok su trojica preminula poslije rata.\n"To je bila jedinica mladih, hrabrih ljudi, sposobnih da izvrše svaki zadatak koji je davao korpus. Na mnogim mjestima su bili u zoni korpusa i van njega, ali nismo ukaljali uniformu ni čast Hercegovačkog korpusa čiji smo bili pripadnici", rekao je Milićević.\nOn je poželio da na ovim prostorima i šire ne bude nikada nemira i rata, jer on ne donosi ništa dobro, nego samo zlo, neimaštinu, zgarišta, progon.\nU crkvi koja se nalazi u okviru kasarne služen je parastos za poginule i umrle pripadnike odreda. Položeno je i cvijeće na Spomenik borcima odbrambeno-otadžbinskog rata i na grob Sergeja Vladimirovića Meleška u Gradskom groblju.\nSedmi izviđačko-diverzantski odred Hercegovačkog korpusa Vojske Republike Srpske bio je specijalna jedinica sastavljena od vojnika iz svih hercegovačkih opština, vojnika koji su do rata živjeli u Mostaru, Konjicu i Sarajevu, kao i od dobrovoljaca iz Srbije i Rusije.\nTAGOVI: Vazniji istorijski datumi Bileca


EU finansira projekte u Sandžaku – Sandzacki\nEU finansira projekte u Sandžaku\nMeđu 22 projekta organizacija civilnog društva u multietničkim opštinama koja će podržati Evropska unija (EU), preko razvojnog programa EU PRO, tri će biti realizovana u Novom Pazaru, pokazuju danas objavljeni rezultati konkursa.\nZa ova tri projekta EU će odvojiti oko 57.000 evra, od ukupno 400.000 evra bespovratnih sredstava za sve projekte, koji su usmereni na unapredjenje socijalne kohezije u multietničkim opštinama iz dva regiona Šumadije i zapadne, južne i istočne Srbije.\nUdruženje psihologa iz Novog Pazara u partnerstvu sa udruženjem „Đurđevdan“ iz Bele Palanke, realizovaće projekat “Inkluzivna akademija”, uz finansijsku podršku EU PRO sa 29.827 evra.\nSa 14.476 evra biće sufinansiran projekat Sandžačkog odbora za zaštitu ljudskih prava i sloboda “Ravnopravnost, različitost i dijalog u lokalnoj zajednici”, dok će Društvo paraplegičara dobiti 12.952 evra za projekat “Unapređenje ž ivota i potreba osoba sa invaliditetom– Živimo sa vama”.\nU ostalim sandžačkim gradovima biće realizovano ukupno još pet projekata.\nNa javni poziv, koji je bio otvoren od 22. oktobra do 5. decembra 2018. godine, za 32 programske lokalne samouprave i njihove institucije, pristigle su ukupno 53 prijave, a najbolja 22 projekta koja su odabrana za finansiranje biće sprovedena u 18 programskih opština.\nPočetni radovi za gasulhanu u Donjoj Vrbici


Srbija: Danas zasjeda krizni štab - BIGportal.ba\n16 Oktobra, 2020 16 Oktobra, 2020 0246\nJuče su registrovana 203 nova slučaja, među 6.504 testirane osobe, dok je dan pre taj broj bio još i veći – 245 novoobolelih, od kojih je 80 bilo hospitalizovano.\nDa se povećava broj zaraženih i pacijenata na bolničkom lečenju potvrdio je za Tanjug državni sekretar ministarstva zdravlja Mirsad Ðerlek, koji je naveo da je trenutno u bolnicama na lečenju 359 pacijenata koji boluju od kovid 19, a samo pre nedelju dana bilo je 270.\nPodsetio je da je u Srbiji 12. oktobra bilo 67 novozaraženih, a da smo u utorak imali zabrinjavajuću cifru od 245 zaraženih.\nU poslednjih nedelju dana prijavljeno je 1.058 novozaraženih pacijenata, pa Ðerlek ukazuje da je krajnje vreme da se građani “uozbilje i pridržavaju epidemioloških mera”.\nImunolog Srđa Janković rekao je juče da će nošenje zaštitnih maski uskoro biti obaveza i na otvorenom prostoru kada dolazi do kontakata.\nNa snazi karantin u sedam slovenačkih regiona


SDA: Dodik izaziva tenzije koje nikome ne mogu donijeti ništa dobro - Bportal.ba - Najvažnije vijesti iz BiH\nSDA: Dodik izaziva tenzije koje nikome ne mogu donijeti ništa dobro\nStranka demokratske akcije (SDA) smatra da postupci i retorika Milorada Dodika nanose štetu stabilizaciji prilika, napretku Bosne i Hercegovine i rješavanju životnih problema njenih građana.\nIako stalno ponavlja kako želi da se što prije uspostavi novi saziv Vijeća ministara BiH, svojim potezima i izjavama to praktično onemogućava. Nepoštivanje zakona i odluka u čijem je donošenju učestvovala i politička partija na čijem je čelu, pokušajima da rješavanje odnosa između Srbije i Kosova poveže sa BiH, omalovažavanjem institucija i simbola BiH, kršenjem odluka Ustavnog suda proslavom neustavnog „Dana RS“, Milorad Dodik izaziva tenzije koje nikome u BiH, ali ni u regiji, ne mogu donijeti ništa dobro, istaknuto je u saopćenju SDA.\nKako je naglašeno posljednjom u nizu provokacija, kojom Drinu proglašava „srpskom rijekom“, Dodik duboko tone u glib velikodržavnih ideja koje su u 20. stoljeću od te rijeke napravile najveću masovnu grobnicu nevinih civila čija je jedina „krivica“ bila što nisu Srbi.\nMiloradu Dodiku, drugim zvaničnicima entiteta RS, ali i pojedinim zvaničnicima Republike Srbije, konačno bi moralo postati jasno da nikada i ničim neće moći ugroziti Bosnu i Hercegovinu i njene međunarodno priznate granice. Svojom sadašnjom politikom jedino mogu ugroziti stabilnost cijele regije i dovesti u pitanje Dejtonski mirovni sporazum, a time i unutrašnju entitetsku strukturu BiH koja je nastala u Dejtonu, saopćila je Služba za odnose s javnošću SDA.\nOznačeno: milorad dodik, SDA\nMeđutim, ističu da je zabrinjavajuća činjenica to što su pacijenti jako mladi, nedovoljno kondicionirani i u poodmaklim fazama bolesti te da se, obzirom na broj operiranih pacijenata u pravilnim vremenskim intervalima, javljaju rijetki i komplicirani slučajevi. Tako je nedavno operiran pacijent koji je prethodno već operativno liječen zbog aneurizmatski izmijenjenog korijena aorte kada je prije […]\nPosted on 8. Maja 2018. 9. Maja 2018. Author\n– Bosna i Hercegovina je napravila neke pozitivne korake u pravcu evroatlantskih integracija, ali je tempo stvarnih reformi i dalje donekle spor – rekao je Inzko pred Vijećem sigurnosti u New Yorku nakon što je prezentirao svoj šestomjesečni izvještaj o provedbi Dejtonskog mirovnog sporazuma. Visoki predstavnik je kao pozitivne primjere naveo da su bosanskohercegovačke vlasti […]\nZločinac Mladić bi da se liječi u Srbiji nakon što mu je pozlilo 11.jula\nOdbrana će ponovo tražiti da osuđeni ratni zločinac Ratko Mladić bude liječen u Srbiji, poručio je njegov sin Darko Mladić, nakon što je njegovom ocu pozlilo u haškom pritvoru. “Iako do sada nismo uspeli da izdejstvujemo njegovo lečenje u Srbiji, ne odustajemo. Ponovo ćemo tražiti lečenje u našoj zemlji. Sada imamo novi podnesak i ova […]\nBrnabić obilježila neustavni “dan RS-a” pa poručila: Okrenimo se miru i saradnji


Poslovni susreti privrednika bivše Jugoslavije u Ljubljani | Privredna komora Crne Gore\nPredsjednici privrednih komora zemalja bivše Jugoslavije sastaće se u Ljubljani 6. septembra 2013. godine, u Gospodarskoj zbornici Slovenije.\n- Organizujemo sastanak predsjednika komora bivše Jugoslavije u vrijeme održavanja Evropskog prvenstva u košarci. Želimo da taj veliki sportski događaj u Sloveniji iskoristimo i za promociju ekonomije i uspostavljanje novih poslovnih kontakata – navode iz Gospodarske zbornice Slovenije.\nGlavna tema sastanka će biti aktuelna privredna situacija i prognoze za Sloveniju, Hrvatsku, Makedoniju, Srbiju, Bosnu i Hercegovinu te Crnu Goru, kao i uloga komora u ekonomskim i socijalnim zbivanjima pojedinih država.\nU okviru ovog skupa, održaće se multilateralni susreti privrednika regiona, sa ciljem uspostavljanja poslovnih kontakata, unapređenja i razvoja regionalne privredne saradnje.\nPredsjednik Privredne komore Crne Gore Velimir Mijušković predvodi delegaciju koju čine 30 crnogorskih preduzeća iz gotovo svih sektora privrede.\nRedovni sastanci predsjednika privrednih komora zemalja bivše Jugoslavije održavaju se od kraja 1990-ih. Njihovim inicijativama, upravo sa ovih skupova, započelo je obnavljanje poslovnih veza u regionu prekinutih raspadom SFRJ.


Kada je učenje u pitanju, djeca ga većinom shvataju kao mučenje. U toku perioda online nastave, to učenje ima odraza i na roditelje. Pored svojih obaveza, roditelji moraju da prilagode svoje vrijeme i da aktivno učestvuju u tokovima nastave i učenja svoje djece. Kako biste olakšali svom djetetu, a time uveliko i sebi, donosimo Vam nekoliko savjeta za lakše učenje koji će svakako pomoći da brže i bezbolnije ispunite sve što online škola zahtjeva.\nSkinula je oko 60 kilograma pomoću vježbe koju SVI izbjegavaju: Ne treba da idem pod nož, dovoljno je samo OVO


narodni ustanak u Beogradu video\nViše policajaca i građana povrijeđeno je u nemirima koji su sinoć izbili ispred Doma Narodne skupštine u Beogradu poslije najave predsjednika Aleksandra Vučića o mogućem uvođenju policijskog sata u Beogradu ovog vikenda. video U centru Beograda desili su se sukobi policije i demonstranata koji su se okupili ispred Skupštine Srbije nakon što je srbijanski predsjednik Aleksandar Vučić najavio ponovno uvođenje policijskog sata zbog pogoršane epidemiološke ... več Više policajaca i građana povrijeđeno je u nemirima koji su sinoć izbili ispred Doma Narodne skupštine u Beogradu poslije najave predsjednika Aleksandra Vučića o mogućem uvođenju policijskog sata u Beogradu ovog vikenda.\nZastupnik Skupštine Srbije Đorđe Vukadinović ocijenio je da "ovakva, nepotrebna, brutalnost policije i toliko ispaljenog suzavca nije zabilježeneo od 5. septembra 2000. godine" kada je u demonstracijama srušen režim Slobodana Miloševića.\n- Mi ćemo morati da budemo disciplinovaniji i pobedićemo. Predstoji nam teška jesen s koronom. Ruski ministar zdravlja je rekao da neće biti normalnog života do kraja februara, što je prilično optimistično - rekao je juče Vučić. manj\nTelevizija ogledov 100 dodan 08. 07. 2020\nbrutalnost policije nad gradanima Srbije\tfenix13\nskadalozna izjava predsjednika Srbije\tfenix13\nadmin\t1955\t• 1 komentar\nu Beogradu autom jurio ljude\nfenix13\t91\t• 1 komentar\nveselo a negativno u Beogradu ...


SILA KAO EGZAKTNA NAUKA: Zašto Vojska SAD prenosi lažne podatke sa bojnih polja | Vestinet.rs\nPočetna SVET\tSILA KAO EGZAKTNA NAUKA: Zašto Vojska SAD prenosi lažne podatke sa bojnih polja\nPentagon tvrdi da su podaci koje objavljuje u vezi s tekućim konfliktima precizni i pouzdani, ali dodatno istraživanje otkriva da se radi o naštelovanim prikazima\nJedanaestog marta prošle godine pukovnik Stiv Voren, portparol grupe za operacije protiv Islamske države, upitan je u vezi sa dnevnim objavama američke vojke u kojima se prikazuje napredak u sukobu s islamistima. U njima je sadržan broj vazdušnih napada izvedenih u protekla 24 časa, njihov geografski raspored u Siriji i Iraku, kao i procena pogođenih i uništenih meta. Pod „napadom“ se podrazumeva „jedan ili više kinetičkih događaja koji se odvijaju na približno istoj lokaciji i proizvode zajednički, kumulativni efekat“. Ovo ne uključuje artiljerijsku vatru ili vatru podrške kopnenim snagama.\nNovinarka Lolita Baldor direktno je upitala Vorena:“Možete li da nam kažete da li izveštaji koje dobijamo uključuju sve vazdušne napade koji su se odvili tog dana?“.\nVoren ja na to odgovorio sledećim rečima:“Radimo sve što možemo kako bismo prijavili svaki vazdušni napad. Propustili smo jedan ili dva usled administrativne greške. Ipak, standard kog se držimo jeste da svaka bomba ispuštena nad teritorijom Iraka i Sirije bude prijavljena medijima, bez obzira koju metu ona ciljala.“\nVoren je ovu tvrdnju često ponavljao.\nOd početka kampanje protiv Islamske države, i civilni i vojni zvaničnici SAD-a su insistirali da će iskrenost u odnosima s javnošću biti prioritet u cilju obezbeđivanja što šire podrške operacijama Amerike na prostoru Bliskog istoka. U poređenju s informacijama o delovanju Rusije u Siriji, odnosno Saudijske Arabije u Jemenu, američki izveštaji su zaista i bili veoma detaljni.\nSve ovo čini izveštaj koji su Endru De Grandpre i Šan Snou objavili u listu Militari Tajms zapanjujućim. Pod naslovom „Statistike američke vojske o vazdušnim napadima su lažne, na hiljade borbenih misija nije prijavljeno“, autori otkrivaju ogromne nedostatke u podacima vezanim ne samo za operacije protiv Islamske države, već i za delovanje američkih trupa u Avganistanu.\nTri se nalaza posebno ističu. Prvo, napadi izvršeni uz pomoć helikoptera i bespilotnih letelica se ne prijavljuju. Vojska SAD-a ne objavljuje statistike o takvim napadima samostalno, već su ih novinari Militari Tajmsa dobili od avganistanskih vojnih vlasti. Kao drugo, niko ne zna koliko dugo ova diskrepanca postoji i kakva se politika primenjuje prema drugim rodovima vojske u vezi s njihovim prijavljivanjem vazdušnih napada. Kao treće, podaci o operacijama u Siriji, Iraku, Jemenu, i Somaliji mogu se takođe pokazati kao veštački umanjeni iz sličnih razloga.\nSve skupa gledano, ovakvi nalazi dovode u pitanje pouzdanost informacija koje je Pentagod davao u vezi sa vazdušnim napadima američke vojke, koji su ujedno i najčešće upotrebljavani vid vojnog delovanja u poslednjih nekoliko ratova. Izveštaj od prošle nedelje navodi da je u njemu sadržan popis operacija svih 20 država koje u njima učestvuju, kao i svih rodova američke vojske koji su u njima angažovani. Nažalost, Militari Tajms opaža da „nije jasno je li ova izjava data s namerom da navede na pogrešan zaključak, ili se radi o raširenoj unutrašnjoj neobaveštenosti i neznanju u vezi s elementima koji se uključuju u podatke servirane javnosti“.\nU slučaju da se radi o slučajnim propustima, oni dovode u pitanje validnost podataka koje vojska SAD-a servira Kongresu i američkoj javnosti u celini.\nPodaci koji se na taj način stavljaju pod znak pitanja uključuju i broj trupa razmeštenih u zonama borbenih dejstava, broj žrtava i smrtnih slučajeva, broj obavljenih misija, popis pobunjeničkih grupacija koje se naoružavaju, finansiraju, ili im se pomaže na neki drugi način, broj civilnih žrtava, kao i ukupan napredak u borbi s Islamskom državom. Imajući u vidu nemogućnost da se ispravno prebroje jasno definisani vazdušni udari, vojni zvaničnici mogu, čak i bez zle namere, da pogrešno predstave i mnoge druge borbene aktivnosti.\nKao neko ko se za analizu američkih vojnih dejstava, uprkos skepticizmu, ipak oslanjao na podatke Pentagona, moraću da ponovo razmotrim sopstvene nalaze. Na primer:\n1. Upoređivanje broja civilnih žrtava u napadima bespilotnih letelica u Jemenu, Somaliji i Pakistanu, i žrtava avionskih udara u Iraku i Siriji.\n2. Utvrđivanje žrtava po ispaljenom projektilu u Avganistanu (gde se američki napadi smatraju najpreciznijim)\n3. Upoređivanje kampanje protiv Islamske države s prethodnim vazdušnim operacijama SAD-a.\n4. Procena udela SAD-a u ukupnom broju operacija koalicije. (Amerika nosi veće breme nego što se to ranije mislilo)\n5. Ukupan zbir bombi koje su snage SAD-a bacile tokom 2015. i 2016. godine\n„>February 18, 2017\n„Ovaj ukaz donet je zbog humanitarnih razloga… dok ne budu ispunjeni sporazumi iz Minska. Predsednički dekret priznaje lična dokumenta stanovnika Donbasa kako bi oni mogli da legalno ulaze u Rusiju“, izjavio je šef ruske diplomatije Sergej Lavrov.\n„To je privremena mera koja treba žiteljima Donbasa da vrati prava koja su izgubili pošto je Ukrajina prestala da im izdaje i produžava dokumente“, objasnio je Džabarov, koji je prvi zamenik predsednika Komiteta Saveta Federacije za međunarodne poslove. On je podsetio da je Ukrajina prestala da izdaje dokumenta građanima koji žive u Donbasu, „a ljudi tamo i dalje umiru, rađaju se, a njihovim vozačkim dozvolama ističe rok“.\nUmanjivanje broja američkih vazdušnih napada je ozbiljan problem. On snižava kredibilitet drugih podataka koje vojska objavljuje i sprečava Pentagon da ostvari bilo kakve norme transparentnosti koje bi druge armije sveta potom mogle da usvoje.\nU međuvremenu, združeni Komitet za oružane snage Kongresa i Senata morao bi da istraži ova pitanja i organizuje javna saslušanja relevantnih vojnih zvaničnika u kojima bi se saznalo više o pomenutim diskrepancama. Generalni inspektor Pentagona bi morao da utvrdi razlog zbog kojeg je broj vazdušnih napada umanjivan i utvrdi da li su pojedini vojni službenici namerno varali Kongres i američku javnost. Konačno, državni sekretar za odbranu Džejms Matis bi trebalo da razjasni koji se zapravo kriterijum koristi za određivanje prirode vazdušnog napada. Bez transparentnosti u svemu ovome, biće veoma teško poverovati u bilo koje sopštenje američke vojske.\nDnevni horoskop za nedelju, 19. februar 2017. godine


VojvodinaCafe - Nastavak izgradnje Subotičkog pozorišta\nNastavak izgradnje Subotičkog pozorišta\nVest objavljena: 12.02.2013 12:48\nFond za kapitalna ulaganja Vojvodine uložiće ove godine 150 miliona dinara za nastavak izgradnje i rekonstrukcije Narodnog pozorišta u Subotici, najavio je direktor ovog fonda Nebojša Malenković. U izjavi novinarima nakon sastanka s gradonačelnikom Subotice Modestom Dulićem i direktorkom Narodnog pozorišta Ljubicom Ristovski, Malenković je rekao da je dogovoreno da se radovi nastave i izradi novi projekat koji će biti usklađen sa trenutnom finansijskom situacijom. - Fond za kapitalna ulaganja i grad Subotica žele da pronađu rešenje za nastavak realizacije ovog i za Suboticu i za Vojvodinu i za Republiku Srbiju izuzetno značajnog projekta i objekta. Paralelno sa izvođenjem radova teći će i izrada projektno-tehničke dokumentacije koja bi trebalo da pruži i jasnu viziju koliko novca treba angažovati do kraja realizacije ovog projekta - rekao je Malenković.\nGradonačelnik Subotice Modest Dulić je rekao da je na sastanku dogovoreno da se u naredne tri godine, preko Fonda za kapitalna ulaganja, iz budžeta AP Vojvodine obezbedi 500 miliona dinara da bi se projekat Narodnog pozorišta konačno i završio.\n- Već početkom ovogodišnje građevinske sezone krenućemo sa radovima na zaštićenom, starom delu Narodnog pozorišta. U međuvremenu, radiće se novi projekat. Naša obaveza je da on bude prilagođen trenutnoj finansijskoj situaciji grada, pokrajine i republike, vremenu u kome živimo i realnim potrebama grada kada je u pitanju kulturni program. Naša zajednička ideja je da u naredne tri godine Subotica konačno dobije ovako značajan objekat - rekao je Dulić.\nRuši se gornji sprat, fasada u duhu neoklasicizma\nKako je rečeno novinarima, prema idejnom rešenju rušiće se gornji sprat prema Korzou i Trgu slobode. Površina objekata će, umesto dosadašnjih 16.000 metara kvadratnih, biti smanjena na oko 10.000 metara kvadratnih. Predloženo je da objekat ima veliku i malu salu i da komercijalni prostori budu okrenuti prema Korzou i Trgu slobode. Fasada će biti izgrađena u duhu neoklasicizma, a binska kula nad velikom i malom dvoranom zadržaće postojeću visinu. Zgrada Narodnog pozorišta u Subotici, stara 150 godina, srušena je 2007, uprkos protivljenju velikog broja arhitekata, UNESKO-a i peticije koju je potpisalo 5.000 Subotičana.\nUgovor o adaptaciji, rekonstrukciji i dogradnji zgrade Narodnog pozorišta prethodno su potpisali tadašnji gradonačelnik Subotice Geza Kučera, tadašnji ministar kulture Dragan Kojadinović i predsednik tadašnjeg Izvršnog veća Vojvodine Bojan Pajtić. Vrednost radova je procenjena na 25 miliona evra.\nDolaskom svetske ekonomske krize 2008. godine radovi su usporeni, da bi kasnije bili potpuno obustavljeni. Zgrada Narodnog pozorišta nalazi se u centru Subotice i podignuta je 1854. godine, prema projektu Janoša Škultelija.


Ili “Nikola Tesla” ili naći drugo rješenje | Palelive.com\nPočetna Novosti Aktuelnosti Ili “Nikola Tesla” ili naći drugo rješenje\nIli “Nikola Tesla” ili naći drugo rješenje\nRadnici preduzeća “Famos” sa Pala, koji su se juče okupili u krugu fabrike, dali su Vladi Republike Srpske rok od 20 dana da odgovori hoće li Javno preduzeće “Nikola Tesla” kupiti “Famos” ili da se traže druga rješenja.\nStečajni upravnik preduzeća “Famos” Radoslav Bratić podsjetio je da je Javno preduzeće “Nikola Tesla” u pismu namjere ponudilo kupovinu “Famos” za 1.500.000 KM, kao i da primi određen broj radnika i počne sa proizvodnjom, ali da još nisu dobili nikakav zvaničan odgovor.\n“Skupština povjerilaca je prihvatila sve uslove za prodaju, Vlada je zadužila Javno preduzeće ‘Nikola Tesla’ da, zajedno sa Ministarstvom industrije i energetike, napravi program i provede realizaciju kupovine, ali da to još nije učinjeno”, naveo je Bratić.\nPredsjednik Sindikata metalaca Obrad Belenzada rekao je da će naredne sedmice biti održan sastanak sa načelnikom opštine Pale, direktorom preduzeća “Nikola Tesla” i predstavnicima resornog ministarstva na kojem će biti utvrđeno da li će biti izvršena kupovina “Famosa” ili da se traže druga rješenja.\n“Situacija sa ‘Famosom’ traje dugo godina i činimo sve da pokušamo spasiti ono što se spasiti može, a sigurno je da se jedan dio može spasiti i pokrenuti proizvodnja”, dodao je Belenzada.\nNačelnik opštine Pale Miodrag Kovačević rekao je da, ukoliko se Vlada Republike Srpske u roku od 20 dana ne izjasni šta će biti sa “Famosom”, onda treba ubrzati stečajni postupak, rasprodati imovina i namiriti povjerioce i radnike.\nPrema njegovim riječima, ima dosta privrednika na Palama koji su zainteresovani za kupovinu zemlje i određenih objekata “Famosa”.\nBivši radnik Miodrag DŽida rekao je da je “Famos” jedina fabrika u Republici Srpskoj koja ima mašine i može da pokrene metalnu industriju.\nNJegov kolega Miroslav Subotić kaže da od 2006. godine radnici traže svoja prava, te da dugovanja prema 320 radnika iznose oko pet miliona KM.\nPrethodni članakObilježavanje 22 godine od formiranja Specijalne brigade policije\nNaredni članakBjelajac: Svi studenti su dobro


Ogroman svet izvan Zapada: Kako je BRIKS pretekao G7 (video) - Neverovatna Indija\nNaslovna Ekonomija Ogroman svet izvan Zapada: Kako je BRIKS pretekao G7 (video)\nSamit zemalja BRIKS-a vesnik je druge „zlatne dekade“ njihove saradnje, nadahnuto je kineska novinska agencija „Sinhua“ sumirala rezultat 11. godišnjeg okupljanja ove organizacije, održanog u Braziliji ove nedelje. Nasuprot tome, po nepodeljenoj oceni, poslednjih nekoliko samita Grupe sedam najrazvijenijih zemalja Zapada okončano je u neredu i podelama…\nJoš jedno važno poređenje ove dve grupe država. Ukupni BDP pet zemalja BRIKS-a – Brazila, Rusije, Indije, Kine i Južnoafričke Republike — izračunat u odnosu na kupovnu moć, po proceni MMF-a ove godine iznosi oko 47,2 biliona dolara, što je preko 5 biliona više od ukupnog BDP-a G7, u kojoj su Sjedinjene Američke Države, Kanada, Japan, Nemačka, Francuska, Italija i Velika Britanija.\nSve članice G7 priznale su samoproglašenu nezavisnost Kosova i Metohije. S druge strane, to nije učinila nijedna od zemalja BRIKS-a. Zato i ne čudi, ali je i te kako važno, što je u završnoj deklaraciji BRIKS-ovog samita u Braziliji potvrđena „fundamentalna posvećenost principu suvereniteta, uzajamnog poštovanja i jednakosti država“, multilateralizmu u međunarodnim odnosima umesto nametanja jednostranih rešenja, i „stvaranju poštenijeg i pravičnijeg, multipolarnog svetskog poretka“.\n„Saradnja u okviru BRIKS-a je revolucionarna“, komentariše kineski list „Global tajms“. „U prošlosti, zemlje u razvoju morale su da idu preko Zapada kako bi dospele na globalnu scenu i razumele svet. Ali saradnja u okviru BRIKS-a podsetila je da postoji ogroman svet i izvan Zapada… Ranija saradnja sa Zapadom bila je vođena geopolitikom i služila je njegovim geopolitičkim ciljevima, a najvažniji cilj BRIKS-a je razvoj, što njegovim članicama otvara neograničeni prostor za saradnju. Da li će svet postati pravedniji i balansiraniji? To ponajviše zavisi od samog BRIKS-a“.\nKoliki je stvarni značaj ove organizacije, i u političkom i u ekonomskom smislu? Koliki su dometi saradnje ovih zemalja, i šta bi moglo da je ugrozi?\nOvo su pitanja o kojima su u „Novom Sputnjik poretku“ govorili dugogodišnji spoljnopolitički urednik u Tanjugu Borislav Korkodelović i diplomata Zoran Milivojević.\n„Zbog uticaja zapadnih medija, mi u velikoj meri nismo ni svesni značaja nastanka BRIKS-a i njegovog uticaja na stvaranje multipolarnog sveta i pravednijih odnosa u međunarodnoj politici“, napominje Borislav Korkodelović i dodaje da o sve većoj važnosti BRIKS-a govori i zvanično predviđanje Međunarodnog monetarnog fonda da će „već sledeće godine zemlje BRIKS-a preteći SAD i čitavu Evropsku uniju po BDP-u izračunatom u odnosu na kupovnu moć“.\n„Oštra razlika u raspoloženju koja prati okupljanja G7 i samite BRIKS-a, na kojima se postiže konsenzus oko strateških pitanja, pokazuje koliko se svet promenio“, komentariše Zoran Milivojević.\n„Haotična atmosfera u G7 rezultat je kraja dosadašnjeg unipolarnog poretka, pokušaja Amerike da ostane jedina supersila na globalnoj sceni, i nerazumevanja promena koje se događaju. BRIKS, nasuprot tome, pokazuje da je razumeo ove promene i da ima strategiju koja mu odgovara, zbog čega i postaje protivteža onome što dolazi sa Zapada i opterećuje međunarodne odnose. Suština je u zalaganju BRIKS-a za ravnopravne odnose, zbog čega on i postaje primamljiv za Treći svet jer mu omogućava zaštitu sopstvenih interesa“.\n„BRIKS se zato, naročito u ruskoj literaturi, i poredi s novom nesvrstanošću, te takozvani BRIKS plus, koji okuplja i manje države iz regiona, postaje sve interesantniji. Istovremeno, BRIKS karakteriše i izuzetna sistematičnost u saradnji među njegovim članicama“ — završna deklaracija samita u Braziliji govori o produbljivanju saradnje na čitavom nizu polja, od poljoprivrede, preko medicine do finansijskog sektora, ističe se i da je između dva samita održano preko stotinu sastanaka u različitim formatima i oblastima… — „a to predstavlja ogromnu šansu za sve organizovaniji nastup zemalja u razvoju“, dodaje Borislav Korkodelović.\n„O vitalnosti BRIKS-a govori i činjenica da političke promene u Brazilu i dolazak Žaira Bolsonara na vlast, koji je politički blizak Donaldu Trampu, nisu poremetili funkcionisanje ove organizacije, iako je upravo to bila namera Vašingtona. To se prethodno pokušalo i sa Indijom, ali ni to nije uspelo. A to pak znači da je nacionalni interes ovih zemalja da sarađuju jači od pokušaja da se to dovede u pitanje, što automatski povećava i politički uticaj BRIKS-a na globalnoj sceni. Niz evropskih zemalja to je konačno počeo da uviđa“, ističe Zoran Milivojević.\nU produbljivanju saradnje unutar BRIKS-a, ali i u pogledu jačanja njegove globalne uloge, naročit značaj ima ekonomija, objašnjava Borislav Korkodelović:\n„Zbog toga se i insistira na povećanju uzajamne trgovine među članicama BRIKS-a, gde važnu ulogu ima i Nova razvojna banka BRIKS-a, a od izuzetnog je značaja i stvaranje novog sistema plaćanja u lokalnim valutama umesto američkim dolarima. A to će, bude li zaživelo, a nema razloga da se to ne dogodi, značiti i da će dolar polako gubiti svoj značaj u međunarodnoj privredi, što će se u budućnosti reflektovati i poziciju SAD“.\n„Dolar je jedan od mehanizama američke suprematije u globalnim odnosima, i u meri u kojoj bude ugrožen njegov status rezervne svetske valute, u toj meri će i sama Amerika gubiti svoj status. Američki unilateralizam i upotreba ekonomskih sankcija kao političkog oružja ovaj će proces traženja alternative dolaru, u čemu zemlje BRIKS-a prednjače, samo dodatno ubrzati“, zaključuje Zoran Milivojević.\n(Nikola Vrzić, Sputnjik)\nPrethodni tekstMaharadžina palata u Džaipuru oglašena za izdavanje (video)\nSledeći tekstRusija počela da proizvodi S-400 za Indiju


Stoltenberg: Smrt Bagdadija prekretnica, ali Islamska država je još živa – SveVesti.net\nStoltenberg: Smrt Bagdadija prekretnica, ali Islamska država je još živa\nGeneralni sekretar NATO Jens Stoltenberg izjavio je danas da smrt vođe Islamske države Abu Bakr al Bagdadija predstavlja “prekretnicu” u borbi protiv IS, ali je upozorio da ta borba nije ni približno završena.\nStoltenberg je za nemački list “Bild” kazao da je IS nekada kontrolisala ogroman deo Sirije i Iraka i da međunarodna koalicija koja se bori protiv te ekstremističke grupe, čiji deo je i NATO, “mora da osigura da se IS ne vrati na ta područja”.\nOn je dodao da Islamska država više nema teritorije, ali još uvek je živa, prenosi Rojters. “IS ima ćelije spavača, tajne mreže i radi na tome da se vrati. Naša misija još nije potpuno završena”, rekao je Stoltenberg.\nPrevious Evropska unija osniva “policiju” za suzbijanje pranja novca\nNext Prevrnuo se autobus u Francuskoj, 29 osoba povređeno


NUNS osudio kampanju protiv nedeljnika Kikindske | Autonomija\nNUNS osudio kampanju protiv nedeljnika Kikindske\n"Pojedine funkcionere SNS u Kikindi očigledno je zabrinula masovna podrška Bodrožiću i njegovoj redakciji"\nNezavisno udruženje novinara Srbije saopštilo je danas da najoštrije osuđuje „orkestriranu kampanju“ koju Srpska napredna stranka poslednjih dana vodi protiv nedeljnika Kikindske i glavnog i odgovornog urednika tog medija Željka Bodrožića.\nNUNS je pozvao sve demokratski opredeljene građane i organizacije civilnog društva da iskažu solidarnost sa redakcijom Kikindskih i pomognu da prebrodi novi talas napada čiji je cilj da se uguši još jedan nezavisni medij u Srbiji.\nKako ističu, kampanja koja se vodi putem društvenih mreža i lokalnih medija u Kikindi bliskih SNS-u, usledila je odmah nakon što su organizacije civilnog društva okupljene u Grupi za slobodu medija i brojni prijatelji Kikindskih organizovali akciju solidarnosti sa tim nedeljnikom.\nTa skcija je, podseća se, inicirana kako bi se Kikindskim finansijski pomoglo da taj slobodni i nezavisni nedeljnik nastavi redovno štampanje i posle svog hiljaditog broja. Hiljadu i prvi broj Kikindskih obeležen je 20. aprila veoma posećenom tribinom organizovanom u beogradskom Centru za kulturnu dekontaminaciju.\n„Pojedine funkcionere SNS u Kikindi očigledno je zabrinula masovna podrška Bodrožiću i njegovoj redakciji koja od prvog broja novina 9. oktobra 1998. godine profesionalno, objektivno i kritički informiše javnost o svim najvažnijim temama, a posebno o zloupotrebama i manipulacijama vlasti. Od tada do danas novine su preživele zloglasni Zakon o javnom informisanju koalicione vlasti SPS-a, JUL-a i radikala, i uz Vranjske postale najkažnjavaniji lokalni štampani medij krajem devedesetih. Novinari Kikindskih su prvi koji su zbog takvih politički montiranih sudskih odluka dobili spor protiv države pred Komitetom Ujedinjenih nacija za ljudska prava u Njujorku (2005.), kao i dva spora pred Evropskim sudom za ljudska prava u Strazburu (2009.)“, navodi se u saopštenju NUNS-a.


Moratorijum | Sberbank\nOBAVEŠTENJE O PRESTANKU ZASTOJA U OTPLATI OBAVEZA - MORATORIJUMU\n(Obaveštenje o prestanku moratorijuma)\nU vezi sa prestankom zastoja u otplati obaveza (moratorijumu) obaveštavamo vas o sledećem:\nZa klijente kod kojih je zastoj u otplati obaveza (moratorijum) počeo da teče nakon isteka važenja ponude Sberbank Srbija a.d. Beograd (Banka) – 30. mart 2020. godine, moratorijum ističe zaključno sa danom 29. juna 2020. godine.\nZa klijente koji su zahtevali moratorijum pre isteka važenja ponude Banke, moratorijum se primenjuje od datuma podnošenja tog zahteva i ističe nakon 90 dana od tog datuma. Na primer, ako je zahtev podnet dana 20. marta 2020. godine, moratorijum ističe zaključno sa danom 19. juna 2020. godine.\nPo isteku moratorijuma, klijenti su dužni da nastave da izmiruju svoje obaveze prema Banci, u skladu sa novim planom otplate koji će Banka blagovremeno dostaviti. Novi plan otplate će sadržati stanje duga nakon prestanka moratorijuma, prikaz anuiteta, uz navođenje tačnog iznosa glavnice i kamate do kraja novog otplatnog perioda, rok dospeća i efektivnu kamatnu stopu.\nZa sve dodatne informacije možete pozvati Kontakt centar Banke na telefon 19909*.


Odbor za ustavna pitanja i zakonodavstvo je na sednici održanoj 17. decembra razmotrio amandmane ne predloge zakona koji se nalaze na dnevnom redu Devete sednice Drugog redovnog zasedanja Narodne skupštine Republike Srbije u 2015. godini.\nNa sednici održanoj 16. decembra, u Domu Narodne skupštine, Odbor za ustavna pitanja i zakonodavstvo izabrao je zamenika predsednika Odbora.\nNa 37. sednici, održanoj 16. decembra, članovi Odbora za kulturu i informisanje, prilikom utvrđivanja dnevnog reda, prihvatili su većinom glasova predlog Dušice Stojković da se u dnevni red sednice uvrsti tačka odlaganje rasprave o razmatranju Prigovora udruženja, čiji su ciljevi ostvarivanje slobode izražavanja i zaštita dece, do izjašnjavanja Narodne skupštine o autentičnom tumačenju odredaba Zakona o elektronskim medijima član 11, stavovi 4,5. i 6.\n46. sednica Odbora za odbranu i unutrašnje poslove\nOdbor za odbranu i unutrašnje poslove i Odbor za ljudska i manjinska prava i ravnopravnost polova, održali su 15. decembra, zajedničku sednicu na kojoj su se članovi Odbora upoznali sa Nacrtom zakona o javnom okupljanju, koji je dostavilo Ministarstvo unutrašnjih poslova.\nOdbor za ljudska i manjinska prava i ravnopravnost polova i Odbor za odbranu i unutrašnje poslove, održali su 15. decembra, zajedničku sednicu na kojoj su se članovi Odbora upoznali sa Nacrtom zakona o javnom okupljanju, koji je dostavilo Ministarstvo unutrašnjih poslova.\nNa sednici održanoj 15. decembra, članovi Odbora za rad, socijalna pitanja, društvenu uključenost i smanjenje siromaštva upoznali su se sa hraniteljstvom, kao jednim od vidova zbrinjavanja dece u Srbiji.\nNa sednici Odbora za zdravlje i porodicu, održanoj 14. decembra, članovi Odbora razmatrali su, u načelu, tri predloga zakona uvrštena na dnevni red Devete sednice Drugog redovnog zasedanja Narodne skupštine u 2015. godini, koje je podnela Vlada.\nNa sednici Odbora za pravosuđe, državnu upravu i lokalnu samoupravu članovi Odbora razmatrali su, u načelu, Prelog zakona o izvršenju i obezbeđenju, Predlog zakona o izmenama i dopunama Zakona o javnom beležništvu, Predlog zakona o izmenama i dopunama Zakona o uređenju sudova, Predlog zakona o dopuni Zakona o sudijama, Predlog zakona o dopunama Zakona o javnom tužilaštvu, Predlog zakona o izmenama i dopunama Zakona o Visokom savetu sudstva. Razmotreni su, takođe u načelu, i Predlog zakona o izmenama i dopunama Zakona o Državnom veću tužilaca, Predlog zakona o izmenama i dopunama Zakona o Pravosudnoj akademiji, Predlog zakona o izmenama i dopunama Zakona o sudskim taksama i Predlog zakona o potvrđivanju Sporazuma između Vlade Republike Srbije i Vlade Republike Poljske o uzajamnoj zaštiti tajnih podataka, koje je podnela Vlada.\nOdbor za ustavna pitanja i zakonodavstvo je na sednici održanoj 12. decembra razmotrio trinaest predloga zakona koji su predloženi za dnevni red Devete sednice Drugog redovnog zasedanja Narodne skupštine Republike Srbije u 2015. godini.\nNa sednici Odbora za ustavna pitanja i zakonodavstvo, održanoj 12. decembra, članovi Odbora razmotrili su, u Danu za glasanje amandman na Predlog zakona o izmenama i dopunama Zakona o budžetskom sistemu, koji je podneo Odbor za finansije, republički budžet i kontrolu trošenja javnih sredstava.\nNa sednici Odbora za ustavna pitanja i zakonodavstvo, održanoj 12. decembra, članovi Odbora razmotrili su, u Danu za glasanje amandman na Predlog zakona o budžetu Republike Srbije za 2016. godinu sa predlogom odluke o davanju saglasnosti na finansijski plan Republičkog fonda za penzijsko i invalidsko osiguranje za 2016. godinu, Predlogom odluke o davanju saglasnosti na Finansijski plan Republičkog fonda za zdravstveno osiguranje za 2016. godinu, Predlogom odluke o davanju saglasnosti na Finansijski plan Nacionalne službe za zapošljavanje za 2016. godinu i Predlogom odluke o davanju saglasnosti na Finansijski plan Fonda za socijalno osiguranje vojnih osiguranika za 2016. godinu, koji je podneo Odbor za finansije, republički budžet i kontrolu trošenja javnih sredstava.\nNa sednci održanoj, 11. decembra, Odbor za poljoprivredu, šumarstvo i vodoprivredu razmotrio je Predlog zakona o izmenama i dopunama Zakona o podsticajima u poljoprivredi i ruralnom razvoju u pojedinostima, koji je podnela Vlada. Nakon diskusije Odbor je rešio da prihvati jedan od 57 podnetih amandmana.